«Pribatizatzea segregazioaren aldeko hautua egitea da»

Diaz Egurbideren esanetan, lan merkatuaren arabera hartzen dira hezkuntzaren inguruko erabakiak, eta, horren ondorioz, unibertsitate pribatuak lekua kentzen ari zaizkio publikoari.


Labi bihar bilduko da urte bukaera begira neurri berriak onartzeko

Bileran aurkeztuko diren neurri zehatzak jakinarazi ez badituzte ere, Presidenteen Konferentziara eramandako proposamenak izatea aurreikusten dute: hain zuzen ere, edukierak eta merkataritza nahiz ostalaritza ordutegiak murriztea.

Labi aholku batzordea bihar elkartuko da, 16:30ean, eta aurreikuspen guztien arabera, murrizketa berriak ezarriko dituzte Urtezahar eta Urteberri egunetarako. Iñigo Urkullu lehendakariak biharko deitu du bilera, baina ez du zehaztu zeintzuk izango diren aurkeztuko dituen neurri zehatzak.

Itxura batera, Urkulluk joan den astean Presidenteen Konferentziara eramandako proposamenaren ildotik joko du, eta edukierak eta merkataritza nahiz ostalaritzako ordutegiak mugatzera bideratutako neurriak izango dira hartuko direnak. Zehatzago izatera aldera, edukierak %60ra murritz ditzakete, ostalaritzan zutik kontsumitzeko debekua ezarri edota gehienez ere hamar bezero elkartzea ahalbidetu mahai bakoitzeko.

Horrekin batera, ordutegien murrizketa proposa dezake egun berezienetarako; hau da, abenduaren 31n eta urtarrilaren 1ean, 5ean eta 6an, ostalaritza 21:00etan ixtea. Salbuespena izango litzateke abenduaren 31n eta urtarrilaren 5ean afariak emango dituzten jatetxeetan; horiek 23:30ean itxi beharko dutela aurreikusten da.

Proposatutako neurriak onartuz gero, asteazkenean jarri daitezke indarrean.


Villarejorekin lotzen duen txostena egiazkoa den argitzeko eskatu dio Galanek epaileari

Iberdrolako presidenteak fakturak lapurtzea eta txosten faltsu bat egitea egotzi dio zuzendaritzako kide ohi bati. Txosten hori oinarri hartuta ikertzen ari dira Galan.

Iberdrola eta Villarejo lotzen dituen txostena egiazkoa den argitzeko eskatu dio Ignacio Sanchez Galan argindar konpainiako presidenteak auzia ikertzen ari den epaileari. Jose Antonio del Olmo Iberdrolaren zuzendaritzako kide ohi batek egin zuen txosten hori, eta bertan, Villarejoren enpresetako bati ustez egindako ordainketa irregularrak ageri dira.

Txosten hori oinarri ikertu gisa dago Ignacio Sanchez Galan Villarejo auzian. Horren harira, alegazio-idazkia aurkeztu du Galanen defentsak, eta txosten hori eta Del Olmo bera susmopean jartzea du hari nagusi.

Izan ere, Sanchezen Galanen arabera, Jose Antonio del Olmo Iberdrolako Korporazio Kontrolaren arduradun nagusia zenak multinazionalaren hainbat faktura ostu zituen eta dokumentu bat idatzi zuen Villarejoren Cenyt enpresari egindako ordainketa batzuez ohartarazteko.

Dokumentu hori auzian nahasteko erabili izana salatu du Iberdrolako presidenteak. Horren ildoan, gogorarazi du Del Olmoren egitekoa Iberdrolako fakturak "arauzkoak eta zuzenak" ziren egiaztatzea zen. Kritikatu duenez, Del Olmok ez zituen irregulartasunak salatu, eta horren ordez, itxuraz ofiziala zen dokumentu bat egin zuen —Iberdrolaren idazpurua zuen— eta notariotza batean erregistratu zuen. "Notariotza horretan geratuko lirateke behin betiko Villarejo auziagatik ez balitz", salatu du.


Trafiko aldaketak Mendibilen

Irungo Udalak jakinarazi berri duenez, behin Zabaltza plaza eta Zuberoa kalearekiko elkargunea berrurbanizatzeko eta dagozkion seinale horizontal eta bertikala jartzeko lanak bukatuta, datozen egunetan trafiko aldaketak izango dira plazatik Mendibilera sartzeko bideetan. Gainera, inguruko barne zirkulazioa ere aldatuko dutela iragarri dute.

Hala, zirkulazio eraztun batzuk sortuko dituzte auzoaren kanpo eta barne perimetroen inguruan, “inguruko zirkulazioa hobetzeko”. Udalak aurreratu duenez, aldaketa horietako batzuk jada martxan daude.

Policarpo Balzola kalean, Zuberoa kalearekiko gurutzaguneen artean hain zuen ere, ibilgailuek noranzko berean zirkulatuko dute aurrerantzean ere, baina ia gainerako kale guztietan zirkulazioaren noranzkoa aldatuko dute. Hauetan aldatuko dute: Zuberoa, Juan de Albisu, Gudari, Ignacio Zuloaga eta Vicente Lafitte.

Horrez gain, Mendibil parkearen goiko aldean dauden etxebizitzetan sartzeko bideak ere aldatuko dituzte: sarrera Juan de Albisu eta Nicolas Gerendiain kaleen arteko bidegurutzea izango da, eta irteera aldiz, Antonio Viglione kalea.

Txinzer-en edukiontziei dagokionez, kontuan izanik eskuinetik jaso behar dituztela, ondorengo kaleetan jarriko dituzte: Zuberoa kalearen eta Zabaltza plzaren arteko bidegurutzean, Policarpo Balzolan, Juan de Albisun eta Gudari eta Juan de Albisu kaleen arteko bidegurutzean.


Herriko hiru haur parke, berrituta eta erabilgarri

Etxe Alai auzuneko, Balentina Agirre plazako eta Iñaki Azpiazu kaleko parkeak eraberritu ditu hilabeteotan udalak, eta dagoeneko erabilgarri daude horiek.

Herriko hiru haur parke berritu berri ditu Azpeitiko Udalak. Etxe Alai auzuneko, Balentina Agirre plazako eta Iñaki Azpiazu kaleko parkeak eraberritu ditu hilabeteotan erakundeak, eta dagoeneko erabilgarri daude horiek.

Herrian 31 haur parke daude guztira, eta horiek berritzen ari da udala pixkanaka. Lehenik Etxe Alai auzokoa berritu zuten, gero Iñaki Azpiazu kalekoa eta lehengo astean bukatu zituen Balentina Agirre plazako parkea berritzeko obrak. Orotara, 151.024 euroko inbertsioa egin du udalak Montajes Gerra SL enpresak –lehiaketa publiko bidez esleitu zituen lanak– egin dituen eraberritze lanetan.


Hondartzako boleibola martxan da, datorren urteari zuzenean begiratuta

Hernaniko klubak 10-12 talde atera nahi ditu datorren denboraldian eta «laguntza» behar du hori lortzeko.

2020-2021 denboraldia amaitzeko udara tartean egon arren, hondartzako boleibolean ere parte hartzen dute Hernaniko neska-mutilek. Eta dagoeneko hasi dira datorren denboraldia aurreikusten, Hernaniko klubean.

Pistako konpetizioak amaitu dira, eta orain Kantauri itsasoko kostaldean jokatzen diren hondartzako boleibol txapelketetan parte hartzen hasiak dira hernaniar jokalariak, eta ia asteburu guztietan han edo hemen izaten dira partiduak; Kantabrian eta Bizkaian ibiliak dira, eta pasa den asteburuan, Donostian izan zen azkena. Kadeteak eta jubenilak ekainaren 26an eta 27an estreinatuko dira Zurriolan, Gipuzkoako Txapelketa jokoan izanik.

Hondartzako boleibolak arrakasta haundia du munduan zehar, eta ondorioz, kirol olinpikoa bihurtu zen. Modalitate gogorra da, fisikoki eta teknikoki asko eskatzen duena. Bikoteka jokatzen da, eta hondarrean salto edo lasterka egitea ez da erraza.

Boleibolak Hernanin 40 urte daramazki: «urteak daramazkigu Udalari aisialdirako kantxak eskatzen. Hiri osoan zehar ez dago edozeinek erabili dezakeen boleibolerako kantxarik. Bi zutoin eta sare bat besterik ez dira behar esparru txiki batean», diote Hernaniko klubetik.

«Datorren denboraldian hamar talde osatuko ditugula uste dugu, eta mutilei dei berezia egiten diegu»

Datorren urterako, hamar talde osatu nahi dituzte. «Oztopo guztiak gaindituz, lanean segitzen dugu, eta hamar talde gutxienez osatuko ditugulakoan gaude. Helburu nagusia da gaur egungo desoreka txikitzea. Gure kasua berezia da; %80a emakumeak dira eta %20a mutilak».

Oreka hori lortzeko, dei berezia egin diete klubetik mutileei, «bereziki 2009, 2008, 2007 eta 2006an jaioetakoei».

2021-2022 denboraldiari begira, ondorengo taldeak aurreikusi dira: infantil neskak 2008, plaza bat geratzen da topea osatzeko; infantil neskak 2009, soilik bi plaza geratzen dira; kadete neskak 2007, osatua; kadete neskak 2006, bi talde izango dira adin honetakoak, eta lau plaza daude topea osatzeko; jubenil neskak 2005-2004-2003, talde bat aurreikusten da, baina bi talde osatzeko adina jokalarik eman dute izena, eta bigarrena ateratzea aztertzen ari dira; senior neskak, talde bat; infantil mutilak 2009-2008, talde bat, sei plaza daude topea osatzeko; kadete mutilak 2007-2006, talde bat, 11 plaza gehiengoa osatzeko; jubenil mutilak 2005-2004-2003, talde bat eta bost plaza geratzen dira; eta senior mutilen taldea.

Nesken talde ia denak osatuta daude, baina mutilen taldeetan postu asko daude libre. «Egia da azkeneko urteetan soilik neskei eman zaiela lehentasuna, baina datozen urteetara begira, oreka ez bada, inguratzea dugu helburu», aipatu du HKEak.

Ate irekiak gaur eta gaur zortzi, goizez

Aukera ezin hobea izango da, gaur eta gaur zortzi, 11:00etatik 13:00etara kiroldegian burutuko diren ate irekietara azaltzea, boleibola ezagutzeko. «Horretarako, gonbidapena luzatzen diegu denei. 10-12 talde martxan jartzeak lan haundia eskatzen du, eta gure aldetik prest gaude jokalarien ilusioak ematen digun indarraren laguntzarekin; baina Udalak ere lagundu behar du, bestela zaila da aurrera egitea».


Itun politiko eta soziala lortzeko negoziazioen gardentasun falta salatu dute pentsiodunek

Pentsiodunak Aurrera plataformak adierazi duenez, atzeratu egin liteke Espainiako Gobernuaren, CEOE-CEPYME patronalaren eta CCOO eta UGT sindikatuen arteko itun politiko eta soziala. "Negoziazio horietan parte hartzen ari diren eragile guztien gardentasun falta esanguratsua da", nabarmendu dute.

Azaldu dutenez, pentsioen gaiak bederatzi milioi pertsonari eragiten die Espainian eta Hego Euskal Herrian, berriz, 700.000 pertsonari. "Esan digutenez, lau gai negoziatu dituzte lehen fasean eta horiek adosteko zorian daude. Izenburuak baino ez dira argitaratu eta, beraz, letra txikitik, orain arte, ez dugu ezer zehatzik ezagutzen, eta horrek zuhurtasunez jokatzea eskatzen digu xehetasunez baloratzeko".

Hauek dira lau gaiak:

Pentsio guztiei KPIa bermatuko zaiela baieztatzen da.

Derrigorrezko erretiro aurreratuetan murrizketarik ez dela egongo aipatu dute. "Jose Luis Escriva ministroak bota zuena irakurrita, UGTko idazkari nagusiak neurri batean berretsita, murrizketak eta atzerapausoak egongo zirela pentsatzera bultzatzen zuen. Baina duela lau egun Escriva jaunak berriro esan zuen ez zela murrizketarik egongo".

Erretiroa hartzeko legezko gehieneko adina borondatez luzatzea. "Antza denez, negoziatzaileetako inork ez du zalantzarik proposamena babesteko, baina ez dute zehaztu zer pizgarri edo konpentsazio mota eskainiko dioten".

Jasangarritasun-faktoreari buruz nahita nahastea. "CCOOk eta UGTk duela egun batzuk esan zuten iraunkortasun faktorea indargabetzea adostuta zegoela. Baina handik gutxira, Escriva jaunak zehaztu zuenez, 'beranduenez datorren urteko lehen zatian' indargabetzeko konpromisoa baino ez dago. Gaineratu duenez, ez du presarik 2023ra arte etenda baitago".


Sindikatuek azaroaren 30eko greba feminista orokorra erregistratu dute Nafarroan

Mugimendu feministako kideek ELA, LAB, Steilas, ESK, EHNE, Etxalde eta CGT sindikatuek egin dute erregistroa Nafarroako Jauregian.

Arazoaren 30ean greba feminista orokorrera deituta daude herritarrak, eta gaur erregistratu dute deialdia Nafarroan. Mugimendu feministako kideek eta ELA, LAB, Steilas, ESK, EHNE, Etxalde eta CGT sindikatuetako ordezkariek egin dute erregistroa, Nafarroako Jauregian. Zaintza «eskubide unibertsal» gisa aitortzea dute xede.

Garbiñe Aranburu LABeko koordinatzaile orokorraren esanetan, pertsona orok beharko ditu zaintzak bere bizitzako uneren batean, eta zaintza lan horiek «aitortu eta banatu» behar direlakoan dago. Gizonek ere lan horietaz arduratu behar dutela nabarmendu du, alegia, lan horiek «kolektibizatu eta berrantolatu» behar direla: «Egun, gero eta argiago dago zaintzen krisi bat dagoela, baina, gure ustez, krisiaren erantzule nagusia ez da bilakaera demografikoa; zaintzen krisiaren arrazoia da emakumeok planto egiten ari garela gero eta jasangaitzagoa den eta emakumeentzat bidegabea den sistema baten aurrean».

Banaketa desorekatuaz gain, zaintzaileen egoeraz ere kritiko mintzo da Aranburu. Haren esanetan, lan horiek sexuaren eta arrazaren arabera banatuta daude, eta, ondorioz, egoera «erabat prekarioan». egiten dira: «Kasu askotan, lan horiek emakume migratuen eta arrazializatuek esplotazioan oinarritzen dira».

Ildo bertsutik jo du Amaia Muñoa ELAko idazkari nagusiaren albokoak ere. Zaintza sistema «publikoa, doakoa, unibertsala eta kalitatezkoa» defendatu du, baita konpromisoak galdegin ere: «Esaten dugu bizitza zentroan jarri nahi dugula, esaten dugu posible dela, esaten dugu beharrezkoa dela, baina, horretarako, lortu behar dugu gobernuek paso egitea eslogan politez eta egiten duten propagandaz, eta benetan beste sistema bat eraikitzea».

Bihar, beste erregistroa

Gaur Nafarroan egin bezala, bihar Araban, Bizkaian eta Gipuzkoan erregistratuko dute azaroaren 30eko greba. Mugimendu feministako kideak eta ELA, LAB, Steilas, ESK, EHNE, Etxalde eta CGT sindikatuetako ordezkariak izango dira Eusko Jaurlaritzaren Bilboko egoitzan.


Loiolan mendi biatloia antolatu dute larunbaterako

Loiolako San Jose Sari Nagusia biatloia. Asteburuan Azpeitiko Loiola auzoan San Jose jaiak ospatuko dituzte. Larunbaterako (martxoak 16) XII. Mendi Biatloia San Jose Sari Nagusia antolatu du Loiolatxo Elkarteko Festa Batzordeak. 16:30ean hasiko da proba, Loiolako santutegiaren ondotik. Parte-hartzaileek 10 kilometro egin beharko dituzte mendi bizikletaz eta 4 kilometro lasterka. Aurrez izena eman daiteke, 10 euro ordainduta, loiolakojaiak.com webgunean. Baina, egunean bertan ere izena emateko aukera dago, Loiolan bertan 15:00etatik aurrera, orduan ordea 14 euro ordaindu beharko dira. Proba bukatutakoan parte-hartzaile guztientzako merienda eta kamisetak egongo dira Loiolatxo Elkartean. Mendi bizikletaz Loiola inguruetako bost kilometroko ibilbide bati bi itzuli eman beharko dizkiote. Antolatzaileek azaldu dutenez, "ibilbidea polita da eta ibilbidearen %30 bakarrik egiten da errepidez". Bizikletakoa bukatu ondoren, korrika lau kilometro egin beharko dituzte. Proba bukatutakoan bizikletak garbitzeko aukera ere izango dute parte-hartzaileek, horretarako gune bat prestatuko baitute. Dutxa hartu nahi duenak, berriz, Azpeitiko igerilekuan izango du horretarako aukera. LOIOLAKO SAN JOSE JAIETAKO EGITARAUA: Martxoak 15, ostirala. 22:00etan, II. San Jose Mus Txapelketa, Xanadun. Martxoak 16, larunbata. 16:30ean, XII. Biatloia, San Jose Sari Nagusia. Martxoak 17, igandea. Egun osoan, Egurrola aita-semeak trikitilariak. - 11:30ean, zezen txikiak eta poniak. - 13:00etan, asto lasterketa. - 17:30ean, herri kirolak. Harri jasotzen Goenatxo II.a eta Aimar Irigoien. Aizkoran, Aitzol Atutxa eta Floren Nazabal. Martxoak 23, larunbata. 21:00etan, auzo-afaria, Elustondo anai-arrebak trikitilariek alaituta.


Ostalarientzat laguntza lerroa zabaldu du udalak

COVID-19aren bilakaerak eragindako galerak arintzeko diru laguntzak emateko urgentziazko deialdiaren oinarriak onartu ziren azaroaren 26an, alkate dekretu bidez.

Eskaerak aurkezteko epea 10 egunekoa izango da. Herriko ostalariekin bilera ezberdinak egin ditu Zizurkilgo Udalak azken asteotan eta aurrerantzean ere harreman zuzena mantenduko du. Datozen egunotan alkateak ostalariei banatuko dizkie eskaera orria eta zinpeko adierazpena, euren eskaerak egin ahal izan ditzaten.

Diru laguntza deialdi honen helburua COVID-19ari aurre egiteko hartutako neurrien ondorioz kaltetuak izan diren Zizurkilgo udalerriko ostalaritzako establezimenduen jarduera ekonomikoa berrabiarazten laguntzea da.

Erabateko etetea eman bada, diru laguntzaren zenbatekoa 600 eurokoa izango da etendura-hilabete bakoitzeko. Etete partziala eman bada, berriz, hilabete bakoitzeko 300 eurokoa izango da ekarpena. Onuradun bakoitzeko gehieneko diru laguntza 1.500 eurokoa izango da. Udalak jakinarazi du deialdirako adostu den aurrekontua amaitu arte emango direla diru laguntzak.

Onuradunek besteak beste, EAEn erroldatuta egon beharko dute eta zerga betebeharrak eta gizarte segurantzarekikoak egunean eduki beharko dituzte. Zizurkilgo Udalarekin ere ez dute zorrik izan beharko eta enpresa jardueraren egoitza soziala eta fiskala Zizurkilen izan beharko dute.


"Azkenaldian arazoak izaten ari gara txapelketak hasten direnean"

Ibarrako sokatira taldekoak hirugarren izan dira larunbatean Belabieta kiroldegian jokatutako 680 kiloko finalean. Igandean jokatutako 640 kiloko lehen jardunaldian, bigarren egin dute.


Balentziaga kalean 145 plazako aparkalekua egitea onartu du Getariako Udalak

Getariako Udalak abian jarri du Balentziaga kaleko lurpeko aparkalekuaren proiektua. Pasa den ostiralean, hilaren 14ean, onartu zuen Udalbatzak egitasmoa ez ohiko udalbatzarrean. Balentziaga kaleko lurpeko aparkalekuekin herrian dagoen «aparkaleku arazoa larriari» aurre egitea du helburu udalak, herritarrei garaje plazak eskainiz. «Ez aurrera ez atzera zegoen egitasmoa aurrera ateratzeko beharrezko ahalegina egin, eta proiekzio berria eman zaio», adierazi du Udal Gobernuak. Balentziaga kalearen amaieran atonduko dute aparkalekua, egun parkea dagoen eremuan. «Bi abantaila nagusi ditu horrek. Batetik, proiektuaren kostua gutxitu egin da eta bestetik, kokapen berriari esker, exekuzioa erraztu da». Izan ere, aparkalekua kale horretako etxebizitzetatik urrundu dute, «sor litezkeen eragozpenak eta inguruko eraikin eta etxebizitzetan sor daitezkeen eragin negatiboak ere nabarmen murriztuko dira». 145 aparkaleku Udaletik jakinarazi dutenez, 145 plaza izango ditu lurpeko aparkaleku berriak, bi solairutan banatuta. Deposito Zaharreko lurren balioa aprobetxatuko dute operazioa egiteko; hori dela-eta aparkalekuak eraikiko dituen enpresak Deposito Zaharra zegoen tokian 19 etxebizitza erakitzeko eskubidea izango duela azaldu dute Getariako Udaletik. Aparkalekuaren gainean jarri daitezkeen ekipamendu desberdinak ere jasotzen ditu ostiralean Udalbatzak onartu zuen proiektuak. Dena dela, oraingoz Udal Gobernuak ezin du zehaztu zein izango diren ekipamendu horiek, lanak egingo dituen enpresaren eskaintzaren araberakoa izango baita. «Dena dela, Udal Gobernutik lur azpiko aparkalekuen gainean zer [...]

Balentziaga kalean egingo dituzte lurrazpiko aparkalekuak (Amaia Ventas/Urola Kostako Hitza)

Getariako Udalak abian jarri du Balentziaga kaleko lurpeko aparkalekuaren proiektua. Pasa den ostiralean, hilaren 14ean, onartu zuen Udalbatzak egitasmoa ez ohiko udalbatzarrean.

Balentziaga kaleko lurpeko aparkalekuekin herrian dagoen «aparkaleku arazoa larriari» aurre egitea du helburu udalak, herritarrei garaje plazak eskainiz. «Ez aurrera ez atzera zegoen egitasmoa aurrera ateratzeko beharrezko ahalegina egin, eta proiekzio berria eman zaio», adierazi du Udal Gobernuak.

Balentziaga kalearen amaieran atonduko dute aparkalekua, egun parkea dagoen eremuan. «Bi abantaila nagusi ditu horrek. Batetik, proiektuaren kostua gutxitu egin da eta bestetik, kokapen berriari esker, exekuzioa erraztu da». Izan ere, aparkalekua kale horretako etxebizitzetatik urrundu dute, «sor litezkeen eragozpenak eta inguruko eraikin eta etxebizitzetan sor daitezkeen eragin negatiboak ere nabarmen murriztuko dira».

145 aparkaleku

Udaletik jakinarazi dutenez, 145 plaza izango ditu lurpeko aparkaleku berriak, bi solairutan banatuta. Deposito Zaharreko lurren balioa aprobetxatuko dute operazioa egiteko; hori dela-eta aparkalekuak eraikiko dituen enpresak Deposito Zaharra zegoen tokian 19 etxebizitza erakitzeko eskubidea izango duela azaldu dute Getariako Udaletik.

Aparkalekuaren gainean jarri daitezkeen ekipamendu desberdinak ere jasotzen ditu ostiralean Udalbatzak onartu zuen proiektuak. Dena dela, oraingoz Udal Gobernuak ezin du zehaztu zein izango diren ekipamendu horiek, lanak egingo dituen enpresaren eskaintzaren araberakoa izango baita. «Dena dela, Udal Gobernutik lur azpiko aparkalekuen gainean zer jarriko den baieztatzeko moduan gaudenean, Udalak horren berri emango die herritarrei».

«Getariaren alde lanean»

Udal Gobernua Balentziaga kaleko lurpeko aparkalekuen proiektuarekin «buru-belarri» lanean aritu da azken urtean. «Aurreko proiektuarekin alderatuta desberinatasunak nabarmenak ditu orain onartu dugun proiektuak. Arkitekto taldearekin eta eraikuntza enpresekin etengabeko elkarlanean aritu gara aparkalekuen exekuzioa ahalbidetzeko». Gainera, aurrerantzean ere Getariako herriarentzat onuragarriak izango diren beste proiektu batzuk abiatu nahi ditu eta horretarako lanean «sutsu» arituko direla azaldu dute Udal Gobernutik.


Goazen musikala

Baztartxo antzokian, 18:00etan eta 20:00etan, Goazen musikalaren bi emanaldi izango dira.


EH Biduk, Geroa Baik eta PSNk Enrique Maia arbuiatzeko adierazpena egingo dute udalean

Adierazpen xenofoboak «daturik eman gabe» egitea eta «kolektibo oso ahulak jomugan jartzea» egotzi diote Iruñeko alkateari

Iruñeko Udalaren hurrengo osoko bilkuran adierazpen bat aurkeztuko dute EH Bilduk eta Geroa Baik, nork bere aldetik, Enrique Maia alkatea arbuiatzeko, berriki eginiko adierazpen xenofoboengatik. «Delituak egiten dituzten ia pertsona guztiak ez dira hemen jaiotakoak», esan du Navarra Sumako alkateak azken egunetan, hainbat lekutan.

EH Bilduk salatu du Maia hasia dela «migratzaileen kolektiboaren kontrako kanpaina batean, datu bakar bat eman gabe». EH Bilduk bereziki deitoratu du alkateak jomuga gisa hartu izana bakarrik dauden adingabekoak. «Eraso arduragabetzat» jo dituzte alkatearen adierazpenak.

Ohar horretan, ekinaldi bat iragarri du koalizioak: otsailaren 3an udaletxean egitekoa den osoko bilkuran, mahai gainean jarriko du alkatea gaitzesteko proposamena, ordezkaritza duten alderdi guztiek bozka dezaten.

EH Bilduren arabera, hauteskunde estrategia dago Maiaren hitzen atzean, eskuin muturraren botoen bila. «Navarra Suma arrazakeria eta alarmismo soziala sustatzen ari da Iruñean, arduragabekeriaz, eta helburu alderdikoi eta elektoralistekin».

Taldeak gogorarazi du Iruñea harrera hiri izendatua dela 2017az geroztik, eta errefuxiatuenganako eta haurrenganako konpromisoak dituela. «Navarra Sumak duela bi hilabete Unicefekin berretsitako konpromiso horiek hautsi nahi ditu? Nafarroako eskuinak Voxen bideari ekin eta estatuari Haurren Eskubideen Konbentziotik ateratzea proposatuko al dio?».

Datuak mahaiaren gainean

Koalizioak udal gobernuaren datuak erabili ditu Maiaren adierazpenak gezurtatzeko asmoz. Izan ere, Segurtasun zinegotziak delitu eta delitugileen inguruko datuak eman zituen abenduaren 23an. Horietan, Navarra Sumako Javier Labairu zinegotziak onartzen du 2021eko indarkeriazko datuak eta iazkoak «oso antzekoak» direla. Horrek gezurtatuko luke, koalizio abertzalearen arabera, delituak areagotu direlako hori.

Maiaren hitzek ezinegona eragin dute hirian gizarte lanetan dabiltzan taldeen artean. «Gorroto diskurtsoek beldurra eragiten dute, eta hori ez da ona», esan dio BERRIAri Maite Zigandak, adingabeko etorkinekin lan egiten duen SEI elkarteko zuzendariak.

Bestetik, Geroa Baik ere oso arriskutsutzat jo ditu Maiaren adierazpenak, uste dutelako bizikidetzaren kontra egiten dutela, eta udalaren eginbeharra ez dela hori, baizik eta gizarte kohesioari eusteko politikak proposatzea. Halako adierazpenek bide arriskutsu bat irekitzen dutelakoan daude, eta berretsi dute Nafarroa harrera herria dela, eta gizartearen gehiengo handi batek bat egiten duela horrekin.

PSNk, berriz, otsailaren 3an aurkeztuko duen adierazpenean alkateak mezu xenofoboak saihets ditzala eskatuko du, eta neurriak hartzeko eskatuko dio segurtasunari dagokionez gainerako erakundeekin elkarlanean.


[GAU BELTZA] Ihes-gela Lamuza parkean

Ez da ihes-gela arrunta izango. Lamuka parkea izango da gure jolas-gunea. Bi taldetan banatuko gara eta gure helburua bertatik hanka egitea izango da. Gurasoek sakelakoa eramatea derrigorrezkoa da (QR irakurlearekin). Laudioko Guraso Lagun taldeak antolatutako ekintza da. Izena eman behar da aurretik. 607673744 whatsapp-era mezua bidalita.


Bueltan da paradisua

Bigarren ikasturtea berrikuntzekin hasiko du Paradisu Zinema Azpeitiko zine klubak, urriaren 6an. Urtea bukatu bitarterako lau film emanaldi eta jaialdi bat antolatu dituzte taldekideek.

Paradisu Zinemako zenbait kide, Soreasun (E. Albizu Lizaso) Datorren astean hasiko dira Paradisu Zinema zine klubak ikasturte honetarako prestatu dituen emanaldiak. Beraz, zinezaleentzat bueltan da zinemaren paradisu txikia. Aurrerantzean ere , bi astez behin, ostegunetan, 21:00etan, izango dira zine saioak Soreasu antzokian. Urtea bukatzerako lau film emanaldi eta Creative Commons jaialdia antolatu dituzte. Urriaren 6an izango da zine klubaren lehen emanaldia, eta Stesti (Something like happiness) ikusi ahal izango da. Urriaren 20an, berriz, Court filma emango dute. Ondoren, azaroaren 3an, La Giovinezza ikusi ahalko da, eta azaroaren 17an Taxi Teheran. Film guztiak originalak izango dira eta azpitituluekin emango dituzte, "teknikoki posible denean, euskarazko azpidatziekin". Aurreko ikasturtetik bonoa dutenek, harekin sartu ahal izango dute emanaldietara. Ez dutenek, aldiz, lau euro ordaindu beharko dute filmeko. Urtarrilean berriro jarriko dituzte bonoak salgai, eta datorren urte osorako balioko du txartelak. Berrikuntza bat Zine klubaren ikasturteari hasiera emango dion filma Ander Lipus antzerkigileak aukeratu du. "Ahal denean, urtean pare bat aldiz-edo, pertsona ezagunei filmak aukeratzeko esango diegu", azaldu du Maite Azpiazu Paradisu Zinemako kideak. Lipusek egingo du filmaren aurkezpena, eta emanaldiaren ondoren egingo duten solasaldian ere parte hartuko du. "Lan txukuna" Joan den ikasturte hasieran, urriaren hondarretan, jarri zuten martxan Paradisu Zinema, Azpeitiko zine klubak "urte nahasiak, bere tokia bilatu ezinik" igaro ostean. Lehen urtearen balorazio "positiboa" egin du Azpiazuk. "Apustu serioa egin zen, Sanagustin kulturgunearen eta udalaren laguntzarekin, eta eskaintza oparoa osatu genuen. Talde hasiberria izateko, ekimen ederrak antolatu genituen". Taldea hasiberria eta "irekia" dela azpimarratu, eta herritarrei taldera batzeko deia egin diete. Zine klubak antolatutako emanaldietara, batez beste, 30-40 lagun joan ziren pasatu den ikasturtean. Hala ere, Azpiazuk dio herritarrak erakartzea falta zaiela: "Jendeak pentsatzen du ‘rollo’ bat direla zine klubeko filmak, azpitituluak dituztelako eta abar. Baina hori ez da horrela eta mitoak apurtu behar dira. Kontua da bestelako filmak, komertzialak, erakargarriago egiten dituztela publizitateari eta telebistari esker, eta guri hori falta zaigu, eskaintza erakargarri egitea. Dena den, zine klubera datorrenak eta filmak ikusten dituenak, gero ez die zentzurik bilatzen bestelako filmei". Azpiazuren aburuz, "oso garrantzitsua" da herrian zine klubaren eskaintza izatea, "herriko kultur eskaintza aberasten" duelako. "Zinema ez da soilik Hollywooden egiten dena; beraz, bestelako pelikulen eskaintza izate hutsa positiboa da oso".


Minari lekua egiteko

Behin lagun bati erran nion min nuela, eta hark erantzun «egiozu lekua». Sutan jarrita erotzat hartu nuen, nola utzi lekua minari? Nola onartu zauria, gaizki egotea onartezina bada? Ahuldadea ohikotasunean sentitu nahi ez dena bada, nola egin lekua ahul sentiarazten duen minari?

Medikamentu pila baten helburu nagusia mina ez sentiaraztea izanda, lagunaren errana atzerakoia iduritzen hasi zitzaidan. Baina, ezin gogotik atera leku egite hori... Azken finean, mina ezin da hautatu: bere agerpenaren aitzinean, jarrerarik helduena onarpena litzateke orduan. Minaren onartzea, bere ondorioak asumitzea gorputzaren eta ingurumenaren baitan ez da, kontu horretan, ahuldade marka, indar marka baizik. Azken finean, zaurian behatza sartzen egon gabe bere horretan uztea, zauriarekin egin daitekeen hoberena da. Gisa horretan uzten baita gorputza elkarlanean, minari erantzuteko sendabidean. Indarra mina kanporatzeko edota isilarazteko erabiltzea nekagarria eta inutila da, eta ez du sendatzen. Indarra mina entzuteko eta entzunarazteko erabiltzen bada, sendatzearen lehen pausoak ematen dira.


Euskarazko film laburren Laburbira zirkuitua Hego Uribe eskualdetik igaroko da, Etxebarritik soilik

Euskarazko film laburren Laburbira zirkuituaren 19. edizioari hasiera emango dio Euskaltzaleen Topaguneak otsailaren 25ean. Apirilaren 4ra bitartean Bizkaiko, Gipuzkoako eta Arabako 30 herritatik pasako da Laburbira 2022, tartean Etxebarritik. Martxoaren 24an, ostegunez, izango da Laburbira Etxebarrin, Kultur Etxean 19:00etatik aurrera. Gainera, zuzendariekin solasaldia izango da Etxebarrin.

Guztira euskarazko bederatzi film labur ikusteko aukera egongo da Etxebarrin: ‘Serendipia’ (Iban del Campo), ‘Itsasoaren mugimendua’ (Alba Romera/Rony Levoz), ‘Lanbroa’ (Paula Iglesias), ‘Falta zaizuna’ (Jose Luis Lopez), ‘Hurrengo geltokia’ (Naia Aizpurua), ‘Rewing’ (Amaia San Sebastian), ‘Turnoka’ (Aitor Alberdi), ‘Subandilla’ (Josu Martinez) eta ‘Itsaso’ (Sergio Martinez Villar).

Bederatzi film horien artean Sergio Martinez Villar etxebarritarraren ‘Itsaso’ ikusgai izango da Laburbira 2022 zirkuitoan. Iaz ekoitzi zuen Villarrek ‘Itsaso’ film laburra, eta egilearen esanetan, jasangarritasunari eta ingurumenari buruzko zineman egindako ibilbidea bermatzen duen proiektua da.Minutuko bateko iraupena du eta Iphone 11 mugikorrarekin grabatu zuen osorik, 4Kn. Amaia Irazabal da aktore nagusia. ‘Itsaso’ film laburra hainbat jaialditan aurkeztu du Sergiok eta nazioarteko hainbat sari eta selekzio pilatu ditu. Hala nola, Indie Short Festen, San Francisco Indie Short Festivalen, IndieX Film Festen, Phoenix Shortsen, Mobile International Film Festivalen eta Independent Shorts Awards jaialdian.


Jo gabe geratu da jota

Mikel Landak zail du podiuma, kale egin baitu Alpeetako etapa nagusian. Taldekideen lana biribildu gabe utzi du. Miguel Angel Lopezek irabazi du


Espainiako Gobernuak Sekretu Ofizialen Lege aurreproiektua hilabete honetan onartuko du

Aitor Esteban EAJko bozeramaileari erantzuteko txandan iragarri du Pedro Sanchezek. "Konpromisoa aurreproiektua uztailean onartzea da", azpimarratu du Espainiako gobernuburuak.

Espainiako Gobernuak Sekretu Ofizialen Lege berriko aurreproiektua uztaila bukatu baino lehen onartuko du Espainiako Gobernuak, Pedro Sanchez presidenteak Nazioaren egoerari buruzko Eztabaidan, Kongresuan, iragarri duenez.

Aitor Esteban EAJko bozeramaileari erantzuteko txandan esan du Pedro Sanchezek. Legedia berritzeko Espainiako Gobernuaren konpromisoa gogora ekarri dio Estebanek Sanchezi Ganberan. Jeltzaleen aspaldiko eskakizuna da.

Maiatzaren 26an araudi berria iragarri zuen Exekutiboko presidenteak, Inteligentzia Zentro Nazionaleko (CNI) kontrol judizialaren legea erreformatzeko planaren berri eman zuenean; Pegasus sistemaren bidez Kataluniako politikari independentistak zelatatu dituztela jakin ondoren.

"Konpromisoa aurreproiektua uztailean onartzea da", azpimarratu du Sanchezek. Testua azken fasean dagoela erantsi du agintariak.

UPk PSOEri "zintzotasuna" eskatu dio

Sanchezen ahotan, lege berriaren xedea agiri konfidentzialen desklasifikazioa ordenamendu juridikora eta nazioarteko estandarretara egokitzea da.

"Demokrazia aurreratuenen mailan jarriko gaitu, EBren eta NATOren araudiak eta gure herriak sinatutako nazioarteko itunak betez", nabarmendu du presidenteak.

Bestalde, Jaume Asens Unidas Podemoseko talde parlamentarioaren presidenteak PSOEri "zintzotasuna" eskatu dio, Sekretu Ofizialen Legeko erreforma elkarrekin egiteko; "sekretismoarekin" aurrera eramaterik ez dagoelako.

En Comu Podemeko buruzagiak Sanchezen "norabide aurrerakoia" txalotu du, baita Espainiak "anomalia demokratiko" bat zuzentzea ere. Indarrean dagoen Sekretu Ofizialen araudia (1968) diktadura garaian onartu zuten, gogorarazi duenez.

Hori bai, Koalizio Exekutibo bat diren heinean, lege proiektua "sekretismoarekin" egiterik ez dagoela uste du. Horregatik, "zintzotasuna eta elkarlana eskatzen dugu", azpimarratu duenez.


Libia ipar-ekialdea hondamendi eremu izendatu dute uholdeengatik; 5.200dik gora dira hildakoak

‘Daniel’ zikloiaren ondorioz 8.200 lagunetik gora desagertu dira, agintarien eta GKEen arabera.

Orduek aurrera egin ahala, gora baizik ez dute egiten Libia ipar-ekialdean hildakoen eta desagertuen kopuruek. Daniel zikloiaren ondorioz, Derna hiriaren inguruko bi urtegik gainezka egin zuten atzo, eta horrek uholdeak eragin zituen. Dagoeneko 5.200dik gora dira hildakoak, eta 8.200 lagun inguru daude desagertuta, ekialdeko GSU Elkartasun Nazionaleko Gobernuaren eta Gurutze Gorriaren Nazioarteko Federazioaren arabera. Egoera hori dela eta, nazioarteak aitortzen duen eta mendebaldean dagoen GNU Batasun Nazionaleko Gobernuak hondamendi eremu izendatu du kalteturiko eremua.

GSUko lehen ministro Osama Hammadek atzo adierazi zuen egoera «katastrofikoa» dela, eta auzo batzuk «erabat desagertu» direla; batez ere, Dernan —han gutxienez 7.000 desagertu zenbatu dituzte—. Gobernuko horretako Abiazio Zibileko ministro Hitxem Txkiuat hiri horretan izan da, eta Reuters berri agentziari adierazi dio Dernaren «%25 desagertu» dela. «Gorpuak daude nonahi».

Egoera larria da, gobernuz kanpoko erakundeek ere salatu dutenez, eta GNUko lehen ministro Abdul Hamid Dbeibehk gaur jakinarazi du konboiak mendebaldetik ekialdera bidean direla; hamalau tona laguntza eramaten ari dira. Eta, agerraldi batean, Gurutze Gorriaren Nazioarteko Federazioaren Libiarako mandatari Tamer Ramadanek esan du jende «asko» hil dela, eta espero dutela milara iritsiko dela kopurua datozen egunetan; «suntsituta» dago Libia ipar-ekialdea, haren arabera.

Erreskate taldeak, soldaduekin, boluntarioekin eta herritarrekin batera, suntsituriko eremuetan lanean ari dira gorpuak ateratzeko, ahal duten moduan. Batez ere, oraindik laguntza gutxi jaso dutelako, Dernan sartzea zaila baitago.

Hiri horretatik 80 kilometrora ere, Susa «ur azpian» dago, hango Larrialdi eta Anbulantzia Zerbitzuko zuzendari Hamdi al-Hasik azaldu duenez; ez du, ordea, biktimei buruzko daturik eman. Baidan ere uholdeak izan dira, eta gutxienez 50 lagun hil dira; eta Marjen and Xahaten ere izan dituzte zailtasunak atzodanik, lekualdaketak tarteko. Hiru herri horiek Jabal al-Akhdar eremuan daude; hor egiten du euri gehien urtero.

Nazioarteko laguntza

Aljeriak, Arabiar Emirerri Batuek, Egiptok, Tunisiak eta Turkiak laguntza bidaltzeko asmoa helarazi dute atzodanik; humanitarioa, eta erreskate lanetarako sostengua. Ameriketako Estatu Batuak ere prest agertu dira, baina Nazio Batuen Erakundearekin eta GNUrekin hitz egiten ari dira laguntza nola koordinatu erabakitzeko.

Hain justu, Libiako Presidentetza Kontseiluko buru Mohamed Yunus al-Menfik herrialdeei eskatu die laguntza bidaltzeko, eta azaldu du Italiarekin eta Espainiarekin ere mintzatu dela. GNUko lehen ministroak atzo esan zuen kalte ordainak emango dizkietela biktimei, eta hiru dolu egun ezarri zituen.

Europako Batzordeko Krisien Kudeaketarako komisario Janez Lenarcicek Marokon eta Libian gertaturikoa baliatu du gaur, oroitarazteko baliabide gehiago behar direla muturreko fenomenoen «normaltasun ikaragarriari» aurre egiteko.


Kontzertua

Andoaingo Bandaren kontzertua eta Asteasuko kantaren zuzeneko aurkezpena.


Garaipenak erdietsi zituzten Goikoetxeak eta Lopezek Donostia Grand Slameko lehen jardunaldian

Donostia Grand Slam zesta-punta txapelketako lehen jardunaldia jokatu zen pasa den asteburuan Donostiako Balda frontoian. Zumaiako bi puntista handiek, Iñaki Osa Goikoetxeak eta Imanol Lopezek, garaipenak lortu zituzten beraien partidetan.

Larunbatean abiatu zen Jai Alai World Tourrerako puntuagarria den Donostia Grand Slam zesta-punta txapelketa Donostiako Balda frontoian jokatu ziren lehen partidekin. Txapelketa honetan arituko diren Zumaiako bi puntistek partidak izan zituzten, baita biek irabazi ere.

A multzoko partidan, Iñaki Osa Goikoetxeak eta Gorkak Erkiaga eta Bailoren aurka jokatu zuten. Azken hauek aurretik zihoazen lehen setean, baina Bailok arazoak izan zituen bere erremintarekin, eta horren ondoren Goikoetxeak eta Gorkak aurrea hartu zuten, lehen seta 11-15 emaitzarekin irabaziz. Bigarren setean berdintasun handiagoa izan da. Goikoetxea eta Gorka aurretik ziren markagailuan, baina Erkiagak eta Bailok erreakzioa izan zuten, eta 14-12 ere jarri ziren aurretik. Azken hiru tantoak, baina Goikoetxeak eta Gorkak egin zituzten (14-15) eta bi set eta huts emaitzarekin irabazi zuten partida.

Bigarren partidan, B multzokoan, Johan eta Imanol Lopez Olharan eta Basqueren aurka neurtu ziren. Berdintasuna izan zen lehen setean, eta Olharan eta Basque aurretik joan ziren arren, seta Johan eta Lopezentzako izan zen (15-13). Bigarren setean nagusi izan dira Johan eta Lopez, eta 15-6 emaitzarekin nagusitu ziren.

Datorren larunbatean (18:00etatik aurrera) jokatuko da Donostia Grand Slameko bigarren jardunaldia. A multzoan, Goikoetxea eta Gorka Barandika eta Zabalaren aurka arituko dira, eta B multzoan, Johan eta Lopez, Erik eta Lekerikaren aurka.


Eduardo Vera argazkilari mexikarraren lanak, Politena tabernan ikusgai

Hilabete bat baino gehiago egongo dira argazkiak ikusgai.

Erakusketa antolatu du TeBeOteka ekimenak Urduñan, Politena tabernak berriki inauguratu duen kultur espazioan. Eduardo Vera argazkilari mexikarraren argazkiak ikusteko aukera egongo da bertan. “Ekimen honekin gure lagun mexikarrak izan nahi ditugu gogoan, kontzertu eta kulturarteko trukaketa ugari izan ditugulako eurekin”, azaldu dute antolatzaileek.

Hilabete bat baino gehiago egongo da erakusketa ikusgai.

Ibilbide luzeko argazkilari eta musikaria

Guadalajarakoa (Jalisco) da Eduardo Vera, eta Mexiko Hiriaren eta Texasen artean bizi da gaur egun. Mexikon zein Estatu Batuetan egin ditu erakusketak eta bestelako jarduera kulturalak. Hainbat liburuan agertu dira bere argazkiak, Zapatismoari buruzkoetan batez ere.

Horrez gain, bide luzea egin du baita musika ekoizle gisa. Discos Tenoch zigilua plazaratu zuen 1995. urtean, eta Zapatisten mugimenduak ateratako lehen diskoetako bat ekoiztu zuen.


Plentziako Udalak dispositibo berezia ezarriko du "herritarren segurtasuna bermatzeko"

Bart gauen Plentziako Alde Zaharrean gertatutako istiluak direla eta, hiribilduko Udalak iragarri du segurtasuna bermatzeko dispositibo berezia ezarriko duela, irailaren 2tik 5era bitartean. Horretarako, alde batetik, Udaltzaingoko agenteen kopurua indartuko dute udalerriko sarbideetan trafiko-kontrolak egiteko, eta, bestetik, metro-geltokiaren inguruan segurtasun-dispositibo berezia ezarriko dute. Udal-iturriek erantsi dutenez, lanean jarraituko dute neurri gehigarriak martxan jartzeko, "lehentasuna herritarren segurtasuna eta ordena publikoa bermatzea izango baita".


Laudio HAZik HUB Digitala eta udalerriko industria-enpresa txiki eta ertainentzako orientazio-bulego bat estreinatu ditu

Laudioko Udalaren eta Arabako Merkataritza Ganberaren arteko lankidetza-hitzarmenari esker, bi ekimen berri horiek abian jarri ahal izango dira, laudioar enpresa-sareari merkataritza-trebetasunetan laguntzeko.

Laudioko Udalak, Laudioko Hazi Tokiko Garapen Agentziaren bidez, udalerriko industria-enpresentzako orientazio-bulego bat inauguratu berri du, digitalizazio-prozesuetan laguntzeko.

Hub Digitalak enpresen ideiak eta beharrak jasoko ditu, eta ebaluatu egingo ditu, gara daitezkeen proiektuen garapenari buruz aholkatzeko eta hura kudeatzeko. Beraz, Laudioko enpresekin hurbileko zerbitzu proaktibo bat da, bisita-plan bat duena. Proiektu horri esker, proiektuak bideratu ahal izango dira arrakasta izateko behar den prozedura eta euskarriarekin, hau da, ekimenak abiaraziko dira dauden laguntzen eta diru-laguntzen leihoak kontuan hartuta.

Datozen hilabeteetan hainbat bisita egingo dira enpresetara, haien beharrak ezagutu eta lagundu ahal izateko. Halaber, webguneak eta aurrez aurreko jardunaldiak zehaztuko dira zerbitzu berri horri buruzko informazioa emateko, eta aurkezpen bat egingo da Arabako hornitzaile teknologikoak ezagutarazteko.

Azkenik, abiapuntu gisa, Laudioko enpresa txiki eta ertainen digitalizazioaren egoerari buruzko azterlan bat egingo da.

Merkataritza Gaitasunen Eskola

Digital Hub-az gain, Laudio hazik trebetasun komertzialen eskola bat jarriko du abian, udalerriko enpresa industrialak merkatuan dauden tresna komertzial eguneratuenetan trebatu eta langileak birziklatu ahal izateko. Aldi berean, enpresa txiki eta ertainak merkataritza-prozesuaren, kudeaketaren eta plangintzaren garrantziaz sentsibilizatzea bilatzen da.

Horretarako, datozen hilabeteetan, 2021erako prestakuntza-ekintzak definituko dira, merkataritza-arloko proiektu sinergikoak identifikatzeaz gain, doako "check list" bat sortuko da enpresen eskura, hobetzeko ekintzak ebaluatu, diagnostikatu eta proposatzeko.

Bi ekimenak, Hub digitala eta merkataritza-trebetasunen eskola, posible izango dira Laudioko Udalak eta Arabako Merkataritza Ganberak sinatutako lankidetza-hitzarmen bati esker.


Ongi egiten dugu Iruñekoak izateko


Bolsonaroren jarraitzaileak «esku hartze militarra» eskatzen ari dira Brasilgo kaleetan

Brasilgo jarduneko presidentearen ustez, plazetako protestak «joko demokratikoaren parte» dira. Jarraitzaileei eskatu die errepideetako protestak eteteko.

Igandean Luiz Inacio da Silva Lula ezkertiarrak Brasilgo hauteskundeak irabazi zituenetik, Jair Bolsonaro jarduneko presidente eta eskuin muturreko hautagaiaren jarraitzaileek protesta ugari egin dituzte herrialdeko kaleetan. Atzo, esaterako,Bolsonaroren aldekoak Brasilgo kuartel militar ugariren inguruan bildu ziren protestan, eta Lulak osatuko duen gobernuaren aurkako«esku hartze militarra» eskatu zuten. Lulak 2023ko urtarrilaren 1ean egingo du presidente karguaren zina, eta hori eragotzi nahi dute Bolsonaroren jarraitzaileek, herrialdeko plaza askotan aldarrikatu dutenez, «esku hartze militar» baten bidez. Jarduneko presidenteak babestu egin ditu, sare sozialetan zabaldutako mezu baten bidez: «Joko demokratikoaren parte dira».

Ultraeskuindarraren aldekoak bestelako mobilizazioak ere egiten ari dira. Kamioilariek, esaterako, Brasilgo errepide nagusiak blokeatu dituzte, eta, hala, trafikoa oztopatu. Bolsonarok bere jarraitzaileei eskatu die errepideetako protestak eteteko, «joan-etorriak errespetatzeko», hain zuzen. Errepideak «askatzeko» eskatu die ultraeskuindarrak, haren aldeko mugimenduak «zilegitasuna gal ez dezan».

Igandean egin zuten Brasilen presidentetzarako hauteskundeen bigarren itzulia: Lulak botoen %50,9 eskuratu zituen, eta ia bi punturen aldea atera zion eskuin muturreko hautagaiari (%49,1). «Bolsonarok oraindik ez nau deitu zoriontzeko, eta ez dakit nire garaipena aitortuko duen ala ez», esan zuen bozen garaileak, emaitzen berri izan bezain pronto egin zuen hitzaldian. Bolsonarok, berriz, bart esan du «triste eta haserre» dagoela emaitzekin.

Bolsonarok azaroaren 1ean egin zuen lehen agerraldia, eta ez zuen aitortu Luiz Inacio da Silva Lula-k irabazi zuela. Esan zuen konstituzioari «leial» izango zaiola; hau da, interpreta daiteke ez duela emaitza inpugnatzeko asmorik.


Dozenaka lagun Amabirjin jaietako paella txapelketan

Eguraldi onarekin eta giro ezinhobean ekin diote zestoarrek herri bazkariari.

Atzo ez bezala, eguraldi ederrarekin esnatu da Zestoako Amabirjin jaien laugarren eguna. 10:00etan Idikaitz txistulari taldearen diana entzun ostean, 12:30ean ekin diote paella txapelketarako prestaketekin. Dozenaka lagun aritu dira paellak prestatzen, eta herri bazkaria amaitutakoan jakingo dute nor izan den irabazlea. Ehundaka lagun eta giro ezinhobean elkartu dira zestoarrak herri bazkarian. Ondorengoak dira Amabirjin jaietako laugarren eguneko argazkiak. [flickr_set id="72157672468535190"] Arratsaldean ere jarraituko du festak: 18:00. Baltsa jaitsiera Urola ibaian, Ustekabe txarangak alaituta. 23:00. Julius DJa, plazan.


Errekako ura sartuko da deposituetara horniketa nahikoa mantentzeko

Udalak herritarrei jakinarazten die ur hornitze sareko deposituak beteak mantentzeko ur nahikorik sartzen ez denez, eta datozen egunak aintzat hartuz, errekako ura sartuko dela deposituetara horniketa nahikoa mantentzeko. Depositutik atera aurretik, orain arteko tratamendu berdina ematen zaio urari. Aldi berean, neurri bortitzagoak hartu aurretik, ura zentzuz erabiltzea eskatzen da.


Alex Odriozola zumaiarra Eurosurf Junior 2012ko txapeldun

Alex Odriozola gazte zumaiarra Europako junior mailako txapelketa irabazi berri du. Europako surf federazioak antolatuta, irailaren 8tik 16ra Lacanau-n (Frantzia) jokatu den Eurosurf Junior 2012-ko txapeldun izan da, rider portugaldarren eta frantsesen aurka lehiatu ondoren. Nahiz eta kili kolo ibili zen hasierako txandetan, buelta eman zion puntuaketari berreskurapenezko txandan, ikuskizun ederra eskainiz. Final hunkigarria eta ia perfektua osatu zuen, edozein tokian lehia dezakeela eraskutsiz. Hala ere, ehuneko gutxi batzuen aldearekin irabazi zion Odriozolak Pedro Silva portugaldarrari: 16,66 puntu lortu zituen, Silvaren 16,40 puntuen aurrean. Maxime Castillo frantsesak, bien bitartean, 12 puntu batu zituen eta Bernardo Machadok, berriz, 10, 60 puntu. "Pozik nago. Liluratuta! Aurtengo helburuetariko bat betetzea lortu dut”, adierazi zuen zumaiarrak amaieran.


[Erreportajea] Erreleboa: nahi eta ezin

Aurtengo otsailean Prestakuntza, Euskadiko arrantza sektorean belaunaldien arteko erreleboaren funtsezko faktorea izeneko jardunaldiak egin zituzten Hondarribiko Itsas Etxean, Eusko Jaurlaritzak bultzatuta, arrantza sektorearen gaineko hainbat kezka azaleratzeko eta horiek eztabaidatzeko. Izan ere, gizartea asko eraldatu da, eta sektore horrekiko ezagutza tradizioz familiatik jaso bada ere, beste modu batean garatzen da gaur egun. Hortaz, galdera handi bati erantzuteko erronka dauka arrantzak: ontzidietan belaunaldien erreleboa bermatuta dago? Hori gauza dadin hainbat proiektu dituzte mahai gainean Kofradia Itsas Etxeak nahiz Eusko Jaurlaritzak.

Egun, Gipuzkoan baxurako 33 ontzi eta beste hainbat modalitateetako 30 bat daudela azaldu du Eugenio Elduaien hondarribiarrak, Gipuzkoako Kofradiako presidenteak. Sektorea herrialdean «osasuntsu» dagoela uste du, azken boladan batez beste ontzi batek utzi baitio itsasora joateari urteko. Elduaien ez dago larrituta arrantza ontzien etorkizunari buruz. Hala ere, apurka bada ere, beherantz doa arrantza ontzien zenbatekoa.

Ontzi horiek jarduna uztearen arrazoiak asko izan daitezkeela adierazi du, ordea, Elduaienek. Baina nagusienetako bat horien jabeek erretreta hartzea izaten dela dio. «Barkuen nagusiei jubilaziorako adina iristen zaienean, eta gaurko egunean gehienak enpresa familiarrak direnez, barkua utzi egiten da, edo saldu beste norbaiti. Nagusi horien atzetik ez dira izaten seme-alabak erreleboa egiteko».

Oro har, arrantzan dabiltzan gazte gehienek ofizioa gertutik bizi izan dutelako dute arrantzarekiko interesa, etxetik datorkielako lanbidea edo kostako herri batean bizi direlako. Baina lanbidearekin bat egin nahi dutenek ez dute familia ontzirik izan, eta hutsetik hasi behar dute beraien ibilbide profesionala.

Martxel Vazquez Nikolarena 24 urteko arrantzale hondarribiarra da, eta Itsas eder ontzian egiten du lan. Gazteek sektorean lekua bereganatzea ez dela erraza izaten adierazi du: «Arrantzan bagaude gazteak. Arazoa da, nire ustez, jende gazteak itsasora joan nahi duela baina ontzietan ez dagoela tokirik. Agian hurrengo urtean 20 arrantzale jubilatuko dira, baina gerta daiteke hemendik bost urtera arte gazte horiek ezingo direla itsasoratu inork ez duelako erretiroa hartuko, beraz, plazarik ez da izango arrantzale gazte berrientzat». Arazo bat da hori, nahia eta ezina batzen direlako. Arrantzale plaza librerik ez den bitartean, erreleborik ez da ematen.

Badaude arrantzale gazteak. Ontzietan ez dute tokirik, ordea

Horren aurrean neurriak hartu beharko liratekeela uste du Miren Garmendiak, Gipuzkoako Kofradiako idazkari nagusiak. «Barku batek kopuru zehatz bateko eskifaia eduki dezake gehienez. Barku horietan ez badago tokirik, arazoa dugu. Espazioa mugatua da eta hori ere aztertu beharko litzateke. Horregatik, oztopoak gainditzeko neurriak hartu behar direla uste dut. Adibidez, barku bakoitzean ikasle bat eramatea». Baina hori gauzatzeko praktika horiek mugatzen dituzten hainbat lege eta arauri aurre egin behar diete ontzien jabeek, hala nola, merkataritza ontzidietako arauak. «Askotan arrantzale gehiago nahi dituzu, baina ezin dituzu barkuan sartu ontziaren tamainagatik eta arauak hala dioelako. Muga batzuk daude, eta egokitu egin behar dira baldintzak arrantzale gazteak itsasora joan ahal daitezen».

Itsasoa, ikasgela eraginkorrena

Ezinbestekotzat jo du Garmendiak itsasoan lan eginez ikastea, itsas eskolen ikasgeletan jasotako ikasketekin bakarrik ezin dela ogibidea guztiz ezagutu, oso garbi du hori. Itsas eskolen artean garrantzitsuenetako bat Pasaiako Blas De Lezo Itsaso Arrantza Eskola da. «Barku bat eramaten duena ez da taxista bat, behar du esperientzia arrantzatzeko moduei buruz, esate baterako».

Erreleboa gauzatzeko eredu horrekin jarraituz, Itsasoratu programa izan du hizpide Garmendiak. Izan ere, titulazio asko behar dira arrantzan lan egiteko, eta programa horren helburuetako bat da dagoeneko itsasoan dauden horiei sektorean lana bermatzea, Garmendiak azaldu duenez: «Bere garaian eskola utzi eta arrantzan lanean dabiltzanentzat programa edo egitasmo bereziak behar direla, lanean ari diren bitartean ikasten jarrai dezaten».

Beraz, ezagutza garatzen jarraitzeak bi faktore izan behar ditu kontuan: lanean daudenak horretan mantentzea, eta ogibide horretan hasi nahi dutenei bidea erraztea.

Garmendiaren ustez ezin da espero, adibidez, unibertsitatean ikasketak egiten ari den edonori bat-batean interesa piztu eta itsasoratzea, garrantzitsuagoa da harentzat jada erabaki hori hartu eta itsasoan jardunean dabiltzanei erraztasunak ematea. «Lanketa itzela egin da haien konpetentziak balidatzeko. Esperientziaren bitartez konpetentziak dituztela ziurtatzen da, eta horrekin zenbait abilidade balidatzen dira. Zentzu horretan, lan bikaina egin da sektorearen eta Eusko Jaurlaritzaren artean. Nik uste dut bide horretatik joan behar garela».

Transmisioa eta hezkuntza

Izan Arrantzale programa ere izan du hizpide Garmendiak. Hezkuntzak ere baduela sektorea balioan jartzeko eta bere errealitatea ezagutarazteko ardura uste du. «Momentu honetan errelebo arazoa dugu gure sektorean, eta behar dugun lehendabiziko gauza da gizarteak eta gazteek ezagutu dezatela sektorearen errealitatea. Uste dut ez dela ezagutzen».

Bide horretan haurrei zuzendutako tailerrak egiten dituzte, baina eskolatik kanpo egiten den jarduera gisa. Ez dago integratuta hezkuntzako materia didaktiko bezala, eta hori aldatzea beharrezkoa dela iritzi dio Garmendiak, «uste dut txikitatik bizi behar den zerbait dela». Horregatik, programa horren helburua da umetatik arrantzarekiko interesa piztea eta sektorearen egungo errealitatea ikusaraztea.

Beste behin oroitarazi du Gipuzkoako Kofradiako idazkari nagusiak transmisioa asko aldatu dela. Lehen, gurasoek seme-alabei transmititu egiten zieten norberaren ogibidea, orokorrean, haiekin batera lan egitera behartuz. «Ez bakarrik arrantzan, igeltseroa zenak ere egiten zuen». Aldiz, orain, gizartea aldatu denaren eraginez ez da hori egiten, «hainbesteko babesa eman nahi diegu gure gazte eta umeei ezagutzaren transmisioa galdu egiten dela. Garai batean ofizio guztiak, ez bakarrik arrantzarena, ezagutarazten ziren modu batera edo bestera esperimentatuz».

Horrez gain, gai soziala dela uste du Eugenio Elduaienek, jendartean dagoen joera indartsua. «Jendea lehen sektoretik aldentzen ari da. Nekazaritzan ere ikusten da gure sektorea oso gaizki dagoela. Jendeak nahi du beste bizimodu bat. Nahiz eta lehen sektoreak etorkizun polita izan dezakeen, jendeak ez du nahi bertan lan egin, gogorra delako, eta ordu asko eskaini behar zaizkiolako. Gizarte aurreratu bat omen gara, eta horren eragina da pentsamolde hori».

Etorkizuna gazteei edo arrantzan lan egin nahi dutenei itsasoratzea bermatu eta erraztean dagoela ondoriozta daiteke. Ukraina eta Errusiaren arteko gerrak sektore honetan ere ondorio ekonomikoak eragin dituen arren, lehiakortasun ekonomikoari buruz galdetuta bai Elduaienek, Vazquezek eta Garmendiak bat egin dute baieztatzerakoan ez dagoela arazorik, eta sektorearen osasuna ona dela ziurtatu dute, baduela etorkizuna. Abian diren programa horiek ea lorerik ereiten duten itxarotea besterik ez da geratzen.


Asteburuetan igerileku txikia erabiltzeko erreserba egin beharko da bihartik

Udako etenaldiaren ondoren berriro jarri dute martxan txanda sistema eta erabiltzaileek eskaerak online egiteko aukera izango dute.

Aritzbatalde kiroldegiko igerileku txikiak txanda sistema izango du berriro ere bihartik aurrera. Erabiltzaileei zerbitzua bermatzeko hartutako neurria da eta behin uda atzean utzita berrezarri egin dute, azken hilabeteetan etenaldia egin baitute. Hala, asteburuan igerileku txikia erabili nahi dutenek erreserba egin beharko dute aurrerantzean. Bihar bertan jarriko dituzte martxan txanda eskaerak, esan bezala, eta online egin ahalko direla zehaztu dute kiroldegiko arduradunek.

Lotura honetan eskatu dezakete txanda erabiltzaileek.


Aldarrikapena, jolasa eta jokoa berdintasunaren aldeko Goierri Gorriren futbol txapelketan

Goierri Gorri futbol klubak antolatutako Berdintasunaren Aldeko III. Futbol Txapelketa jokatu da, gaur, bailarako lau herritan. Gipuzkoako hamasei taldek parte hartu dute, infantil neskenak denak. Goizean, Lazkaoko Harizti Haundin, Idiazabalgo Arizkorretan, Beasaingo Igartzan eta Ordiziako Altamiran kanporaketa faseak izan dituzte. Multzo bakoitzeko onena arratsaldeko finalaurrekoetara sailkatu da.

Gipuzkoako 16 futbol klubetako 286 jokalari elkartu dira, guztira. Jokoaz gain, aldarrikapenak ere egin dituzte, Goierri Gorriko lehendakari Jose Inazio Lasak argitu duen bezala. Infantil nesken kategorian zortzi jokalaridun taldeekin jokatu behar izan dute, Futbol-8 deritzonean. Mutilak, aldiz, 11koan aritzen dira. Neskek ere F11n ederki joka dezaketela eskatzeko, aldarrikatzeko eta erakusteko izan da, batetik, gaurko txapelketa, 11ko taldeek jokatu baitute.

Bestetik, epaile nagusiaz gain, alboko marretan bi linierrekin aritu dira gaur. Hori ere ezohikoa da infantil nesken mailan. Berdintasuna, txapelketaren izenetik harago aplikatu beharrekoa dela ere garbi utzi dute, oraindik.

Añorga txapeldun

Goizeko sailkatze fasetik Goierri Gorri, Reala, Añorga eta Tolosa igaro dira, arratsalderako. Bien bitartean, partaide guztiak bazkaltzeko Lazkaoko plazan bildu dira, aurretik. Paellakada erraldoi bat prestatu diete, eta plazako alboko aterpean jan dute jokalariek, teknikariek, klubetako arduradunek eta antolatzaileek.

Arratsaldean, Harizti Handin, finalaurrekoak eta finala jokatu dituzte. Lehen finalaurrekoa Tolosa eta Realaren artekoa izan da, eta donostiarrak sartu dira finalera. Bigarrenean, Añorga-Goierri Gorri artekoan, bisitariak gailendu dira.

Hirugarren eta laugarren posturako partidan, Tolosak eta Goierri Gorrik bana berdindu dute arauzko 30 minutuetan. Penaltietan, goierritarrak suertatu dira irabazle, eta, ondorioz, txapelketako 3. postuaren jabe. Finala, berriz, Realaren eta Añorgaren artekoa, 20na minutuko bi zatiko partidan ebatzi da. Hasieran Añorga 1-0 aurreratu da, baina bigarren zatiko 9. minutuan berdindu egin du Realak. Minutu bat geroago, partidaren 30.ean, Añorgak 2-1ekoa sartu du, eta hala bukatu da partida.

Goierri Gorriren ereserkia, bihar

2022-2023 denboraldia bukatzeko biharko jardunaldia geratzen zaio Goierri Gorriri. Irantzu Aizpurua zenaren omenez Beasainen txapelketa antolatuko eta jokatuko dute. Futbolari ataundarra 2015eko maiatzaren 3an hil zen, Mexikon, zirkulazioko istripu batean. Harrezkero, haren oroimenez urtero antolatu ohi dute txapelketa.

Orain arte Goierri Gorriren eta Realaren artekoa izan bada, aurten Gipuzkoako hamabi talderen arteko torneo modura jokatuko dute. Zortzi talde gonbidatu, eta Goierri Gorriren beste lau ariko dira, Beasaingo Igartza zelaian, goizean.

Goierri Gorrik taldearen ereserkia ere aurkeztuko du, 11:00etan. Lehen aldiz entzun ahal izango da. Letrak Jon Aizpurua ataundarrak idatzi dizkio –Irantzuren aita–, eta musika Gilda taldeak konposatu du. Amagoia eta Maialen Aiestaran beasaindarrek eta Anabel Toral lazkaotarrek jotzen dute taldean.

Txapelketako emaitzen taula.

Bazkariko eta arratsaldeko faseko argazkiak (Aimar Maiz):


Abesti feministen lehiaketa San Agustinen, zapatuan

Ekitaldia arratsaldeko 19:00etan hasiko da. Aurten 39 abesti aurkeztu dira lehiaketara. Inoizko kopururik handiena.

Zapatuan aldarri eta kantu feministez beteko dira San Agustin Kulturguneko barrualdeak. Durangoko Berdintasun Sailak Abesti Feministen IV. lehiaketa antolatu du eta jendaurrean entzungai egongo dira musika adierazpenak eta sorkuntza feministak. Egitasmoa bilakaera polita izaten ari da. 2018an aurkeztutako 11 parte hartzaileen kopurua atzean utzita, aurtengoak 39 artista batuko baititu. “Emakume eta gizonen arteko berdintasuna irudikatu eta deskribatzen duten abestiak bilatzen ditugu; Genero aniztasuna goresten dutenak, desberdintasunak azalaratzen dituztenak; maitasuna jabekuntzatik ulertzen dutenak edota genero estereotipoak sahiesten dituztenak. Durangoko emakumeak ahaldundu nahi ditugu, eta kultura helburu hori lortzeko bidelagun izan daiteke”, adierazi dute Garazi Errasti eta Neskutz Rodriguez zinegotziek.

Aurkeztutako lanak, kategoriaka:

Bakarlariak – EZ jatorrizko abestiak: 5 abesti

Bakarlariak –jatorrizko abestiak: 14 abesti

Taldeak - EZ jatorrizko abestiak: 3 abesti

Taldeak - jatorrizko abestiak: 4 abesti

30 urtetik gorakoak: 13 abesti

Sariak:

Sorkuntza propioa (jatorrizko letra eta musika):

Bakarlari jatorrizko abesti onenaren saria: 600 €

Taldeko jatorrizko abesti onenaren saria: 600€

Bertsioak:

Jatorrizko abestia ez den bakarlari emanaldi onenaren saria: 500€

Abesti ez-originala duen taldeko emanaldirik onenari saria: 500€

Publikoaren saria abesti onenari: 350€ (martxoaren 26ko 19:00ak arte, publikoak

bere abesti gustukoena aukeratu ahal izango du Durango Berdintasuna facebookeko orrian. Facebooken "atsegin dut" gehien dituen bideoak irabaziko du saria)

30 urtetik gorakoentzako abesti onenari: 400€

Aipamen bereziak: 150€ gainerako finalistentzat. Beste sarietako bat lortzen

dutenentzat izan ezik, publikoaren saria barne.

Finalera ikusle giza joateko, martxoaren 24a baino lehen izena eman behar da

andragunea@durango.eus helbidean edo 944 657 092 telefono zenbakian.


'Hemen Debagoiena' saio berezia: Pentekoste jaiak

'Hemen Debagoiena' saioa osorik: 2023-05-30


Harkaitz Canorekin Kandelikaraz

Kandelikara da zinemaren definizio berria, Canok asmatua: kandelaren dardara.

Izenburuaren azpian: Buñueli buruzko film baterako apunteak.

Eta elkarrizketan Buñuelez, eta zineaz, eta lanak konpartitzeaz, eta sormen lan desberdinen arteko zubiak eginez birsortzeaz...


Lezoko kirol taldeen asteburuko partiden emaitzak (2023-10-30)

Asteburu nahiko ona Lezoko kirol talde nagusientzat. Garaipenak gehiago izan dira porrotak baino. Hemen, partiden zerrenda, emaitzekin.

FUTBOLA

Gipuzkoako Gizonen Gorengo Maila

Allerru-Getariako Keta, 1-0

Gizonen Lehen Erregionala

Amara Berri-Allerru, 3-1

Gizonen Gazteen Lehen Maila

Dunboa Eguzki-Allerru, 0-3

Gizonen Kadeteen Lehen Maila

Allerru-Internacional, 6-1

Allerruren gainontzeko taldeen partiden zerrenda ikusteko, sartu hemen.

ESKUBALOIA

Emakumeen Gipuzkoako Lehen Maila

Munttarpe-La Salle Legazpi, 25-13

Gizonen Gipuzkoako Bigarren Maila

Urola Goierri-Munttarpe, 14-26

Emakumeen Gazte Maila

Munttarpe-Usurbil, 16-25

Urnieta-Ereintza Lezo, 17-20

Emakumeen Kadete Maila

Atseden izan du Munttarpek

ARETO FUTBOLA

Gizonen Gipuzkoako Lehen Maila

Idiazabal-Gaintxu, 5-1

Gizonen Gipuzkoako Bigarren Maila

Jaixki-Getariako Keta, 2-2

SASKIBALOIA

Gizonen Gipuzkoako Lehen Maila

Oarso Lezoskt-Astigarragako Mundarro, 49-44


Jonas Vingegaardek erakustaldia eman du azken etapan eta 2023ko Itzulia irabazi du

Jumbo Vismako txirrindulari danimarkarrak eraso erabakigarria jo du etapa bukatzeko 30 kilometro inguru falta zirenean garaipena bereganatzeko. Mikel Landak bigarren bukatu du, eta Jon Izagirre podiumean sartu da azken unean.

Jonas Vingegaard Jumbo Visma taldeko txirrindulari danimarkarrak irabazi du 2023ko Itzulia Basque Country lasterketa Eibarren hasi eta bukatu den seigarren eta azken etapan erakustaldia emanda eta garaipena bereganatuta. Azken honekin, Vingegaard lehiatu diren sei etapetatik hirutan helmugaratu da lehenengo Itzuliaren 62. edizioa eskuratzeko.

Danimarkarrak eraso erabakigarria eman du etapa bukatzeko 30 kilometro inguru falta zirenean, eta atzean utzi du bere aurkari nagusien txirrindulari taldea, tartean Mikel Landa eta Jon Izagirre euskaldunak zirela.

Mikel Landak (Bahrain Victorious) sailkapen nagusiko bigarren postuari eutsi dio, eta Jon Izagirre (Cofidis) podiuma osatu du etapa hirugarren postuan amaituta.

Etapa hasieran Jimmy Janssens (Alpecin-Deceuninck) eta Nicolas Prodhomme (AG2R Citröen) izan dira lehenak tropeletik ihes egiten, baina bikoteak ez du asko iraun lasterketa buruan. Geroago, taldetxo batek egin du aurrera, 12 txirrindulari hauexekin: Daniel Felipe Martinez (Ineos Grenadiers), Valentin Paret-Peintre (AG2R Citröen), Emanuel Buchmann (Bora-hansgrohe), Harm Vanhoucke (DSM), Esteban Chaves (EF Education-EasyPost), Bruno Amirail (Groupama-FDJ), Rein Taaramae (Intermarche-Circus-Wanty), Eddie Dunbar (Jayco AlUla), Ruben Guerreiro (Movistar), Steven Kruijswijk (Jumbo Visma), Attila Valter (Jumbo Visma) eta Marc Hirschi (UAE Emirates).

Hamabiko taldeak zuloa ireki du, eta, horrexegatik, Mikel Landa buru duen Bahrain Victorious jarri da lanean tropelaren buruan. Iheslariekiko desabantaila murriztu egin du Landaren taldeak. Ondoren, Krabellinen gora Chavesek jo du erasoa, eta berarekin batera egin dute aurrera Guerreirok eta Kruijswijkek. Gainera, jaitsieran lasterketa buruko hirukotearekin egin du bat Valterrek.

Tropelean faborito nagusiek bat eginda igo dute Krabelin, eta atzean geratu den bakarra Mattias Skjelmose (Trek-Segafredo) izan da; geroago, ordea, bat egin du faboritoen tropelarekin.

Trabakuara iritsi aurretik tropeletik jauzi egin dute Mauro Schmid (Soudal Quick-Step), Igor Arrieta (Kern Pharma) eta Mathieu Burgaudeau (TotalEnergies) txirrindulariek. Schmidek atzean utzi ditu Arrieta eta Burgaudeau eta lasterketa buruko laukotearekin bat egin du.

Helmugatik 40 kilometrora ihesaldiko boskotea hausteko ahalegina egin du Chavesek, baina ez du lortu taldetxoa apurtzea. Bost kilometro gehiago gainditu ostean, aldiz, Schmidek jo du erasoa eta aurrera egin du berak bakarrik.

Izuarako igoera baino lehen atzean geratu da Valter. Chavesek erritmoa biztu du lehen maldetan eta Schmidekin bat egin du Guerreirorekin batera. Kruijswijk atzean geratu da.

Bestalde, tropelaren buruan jarri da Jon Izagirre (Cofidis) Izuarako igoeraren hasieran, baina Jonas Vingegaardek (Jumbo Visma) erasoa jo du. Liderrak atzean utzi ditu bere aurkari nagusiak, bat egin du Chavesekin eta Guerreirorekin eta horiek ere atzean uztea lortu du. Beraz, liderra jarri da lasterketa buruan.

Jon Izagirre eta Mikel Landa atzeko multzoan geratu dira. Euskal txirrindulariekin batera amaitu dute Izuarako igoera Enric Mas (Movistar), Sergio Higuita (Bora-hansgrohe), Brandon McNulty (UAE Emirates), David Gaudu (Groupama-FDJ), Simon Yates (Jayco AlUla) eta James Knox (Soudal Quick-Step), besteak beste.

Vingegaard aurkari nagusiak zeuden tropelarekiko 47 segundoko abantailarekin iritsi da azken 20 kilometroetara. Pixkanaka, danimarkarra abantaila handitzen joan da, eta etapa garaipena bereganatuta 2023ko Euskal Herriko Itzulia irabazi du.

Jonas Vingegaard ezin zutela harrapatu ikusita, atzeko tropelean podiumeko postuak egon dira jokoan. Erasoak bata bestearen ostean eman dira, eta Knox izan da metro batzuetako abantaila hartu duena. Britainia Handiko txirrindularia izan da bigarren helmugan, eta Jon Izagirre hirugarren. Horri esker, euskal txirrindulariak sailkapen nagusiko hirugarren postua lortu du eta podiumean amaitu du Itzulia. Mikel Landa, aldiz, hamaikagarren izan da helmugan eta sailkapen nagusiko bigarren postuari eutsi dio.

Kontsultatu Itzuliaren sailkapen guztiak, eitb.eus-en.


Aritz Egeak Gomera Paradise probako maratoia irabazi du

Aritz Egea urretxuarrak Gomera Paradise probako maratoia irabazi zuen larunbatean. Salomon taldeak lau ordu, 43 minutu eta 28 segundo behar izan zituen maratoia amaitzeko. Alde handiarekin nagusitu zen. Ia 40 minutu atera zizkion bigarren postuan sailkatu zen Juan Pablo Gili. Hirugarren postuan Inaxio Sanchez sailkatu zen.


[BIDEOA] 'Kit antinostalgia' estreinako diskoa kaleratuko du uztailean Idoia B-k

'El trapo' da disko horretako aurkezpen abestia. Uztailean kaleratuko du Idoia B-k (Idoia Bediagaren izen artistiko berria) kit antinostalgia estreineko lana.

Denbora batez "musikaren mundutik aparte" egon ostean, "bizitako esperientziak musika bilakatu" ditu abeslari durangarrak. Egun Mexikon bizi da Bediaga.

Kit Antinostalgia Idoia B-ren lehen lana izango da. Zazpi abestik osatuko dute.


Ligako finalerdiak jokatzeko txartela lortu du Ampo Ordiziak

Garaipen garrantzitsua lortu zuen igandean Ampo Ordiziak, Ciencias Enerside talde sevillarraren kontra, Altamiran. Ohorezko Mailako ligaren final laurdenetako partida zegoen jokoan. Altamira zelaia bete egin zen, eta, partidaren garrantziaz jabetuta, gogotsu animatu zuten etxeko taldea.Ordiziarrek indartsu ekin zioten norgehiagokari. Asier Alvarez de Eulatek entsegua egin eta Valentin Cruzek emendioa gauzatuta, 7-0 aurreratu ziren markagailuan. Sevillako taldeak, ordea, laster irauli zuen markagailua eta aurretik jartzea lortu zuten, 7-13. Zigor kolpe bati esker, Cruzek beste hiru puntu lortu zituen etxeko taldearentzat. Partida 40. minutura gerturatzen ari zenean, Ampo Ordiziak entsegua egiteko aukera eduki zuen, baina, azkenean, markagailuak 10-13 irudikatzen zuela iritsi ziren atsedenaldira.Bigarren zatia hasi eta zazpi minutura, Oier Goiak entsegua egin eta Valentin Cruzek entsegu emendioa gauzatu zuen. Horrela, etxeko taldea aurretik jarri zen, 17-13. Andaluziarrek baina, ez zuten etsi eta berriro ere markagailua euren alde jarri zuten, 17-20. Partidaren 60. minututik aurrera, ostera, ordiziarrak nagusitu ziren. Valentin Cruzek bi zigor kolpetan asmatu eta 23-20 jarri zuen markagailua. Ostera, Cruzek berak beste hiru puntu eskuratu zituen drop batekin. Azken minutuetan, ordiziarrek aldeari eustea lortu zuten eta 26-20 amaitu zen partida.Garaipenari esker, Ampo Ordizia Ohorezko Mailako finalerdietara sailkatu da. Valladolideko El Salvador taldearen aurka jokatu beharko du maiatzeko azken asteburuan. Bien artean nagusitzen denak, ekaineko lehen asteburuan ligako finalerako txartela eskuratuko du.Iñaki Puyadenari agurraPartida amaieran, Iñaki Puyadena omendu zuten. Altamirako zelaian jokatuko duen azken partida izan zen igandekoa eta taldeak eskerrak eman nahi izan zizkion. Berak ere esker hitzak izan zituen taldekideentzat, Ordizia Rugbiko guztientzat eta publikoarentzat. Puyadena, Ordizia Rugbiko harrobiko jokalaria da, eta 300 partida baino gehiago jokatu dituen bakarrenetako bat.


Lazkaon egin dituzten pintaketak salatu ditu udalak

Larunbatetik iganderako gauean Lazkaoko kaleetan eta hormetan egindako pintaketak gaitzetsi ditu udalak. Guztira hamasei lekutan idatzi dituzte espraiz esloganak, Bilbon urtarrilaren 28an egingo den GKSren manifestaziorako deia egiteko. Garbitzea 4.000 euro kostatuko dela ohartarazi du udalak. «Lazkao guztiona da» esanez, espazio publikoak eta pribatuak errespetatzeko eta zaintzeko eskatu du, baita hiri altzariak eta herri ondarea ere.


Pertsona bat hil da Zurriolako uretan

Arraun surfa ari zela, zailtasunak izan ditu uretatik ateratzeko. Olatuek Saguesko arroken kontra bota dute. Larrialdietako zerbitzuek bi ur motorrekin atera dute konorterik gabe. Medikuek ordu erdi baino gehiago pasa dute suspertzeko lanak egiten, baina ezin izan dute azkenean ezer egin, eta hil egin da. 44 urteko estatubatuarra da hildakoa. 15:00ak inguruan gertatu da ezbeharra.


Euskal Herriko Dantza Txapelketaren 44. edizioa, gaur, "Oholtzan" saioan

ETB1en izango da, 22:00etatik aurrera. Aurretik, zuzenean izango txapelketa ikusgai eitb.eus-en, 18:00etan. Hamalau bikote arituko dira nor baino nor gehiago.

Euskal Herriko Dantza Txapelketaren 44. edizioa jokatuko da gaur, urriak 17, Seguran. Hamalau bikote arituko dira nor baino nor gehiago Baratze pilotalekuan, 18:00etan. Jaialdia Izaro Iraetak gidatuko du, eta gauean izango da ikusgai ETB1en, 22:00etan, "Oholtzan" saioaren baitan. eitb.eus-en ere eskainiko da emanaldia, zuzenean streaming bidez, 18:00etan, eta baita "Oholtzan" saioaren emanaldian ere.

Iaz bezala, hamalau bikote arituko dira lehian Seguran, eta, aurten ere, horietatik hamahiru gipuzkoarrak dira; hamalaugarrena, berriz, bizkaitarra da. 2020ko edizio honetan ere nabarmentzekoa da azpeitiarren parte hartzea, Azpeitiko zortzi bikote arituko baitira: Maite Beobide - Mikel Subinas, Itziar Bastida - Anaitz Lizartza, Maider Arrieta - Jon Ander Iriondo, Laura Bastida - Ekain Uzkudun, Nagore Kerejeta - Aner Kerejeta, Elaia Elorza - German Aranburu, Leire Eizmendi - Gorka Kerejeta (Errezil-Azpeitia) eta Enara Arrizabalaga - Iker Sarasua (Azpeitia-Azkoitia). Azken bi horiek ere, Azpeitia ordezkatuko dute.

Gainerakoak hauek izango dira: Katerin Artola - Iker Belintxon (Oiartzun-Lezo, Lezo ordezkatzen), Saioa Galarraga - Julen Murgiondo (Bergara), Idoia Narbaiza - Irati Olaizola (Legazpi), June Elorza - Eneko Sarasua (Azpeitia-Azkoitia, Azkoitia ordezkatzen) eta Maitane Irurzun - Gorka Duran (Aduna-Villabona, Villabona ordezkatzen) izango dira. Azkenik, Maren Galvez - Gorka Granado (Lezo-Sopela) izango dira Bizkaitik joango direnak, Sopela ordezkatuko baitute.

Dantzariek zortzi pausoko fandangoa dantzatuko dute, txistuz lagunduta, Isilkara txistulari taldearen musikarekin, eta arin-arina trikitiaz, Estanga anai-arrebak trikitilarien piezarekin.

Epaimahaia Euskal Dantzarien Biltzarreko bost adituk osatuko dute: Josu Ibarra, Antton Mendizabal, Nahikari Vizuete, Rafa Salaberria eta Gabriel Alonso. Janzkera, berriz, German Nestares adituak epaituko du.

Iaz txapelketak garaikur berria estreinatu ostean, aurten ere Aitor Ruiz de Egino hernaniarrak aluminio galdatuz eginiko eskultura eramango du bikote irabazleak.

Izaro Iraetak aurkeztuko du txapelketa, eta Agustin Ezenarro kazetariak protagonistak elkarrizketatuko ditu. Halaber, Xabier Artolaren ahotsa entzungo dugu dantzariek egindako lanaren inguruko balorazioa egiten.

Epaimahaiak erabakia eztabaidatzen duen bitartean, Kukai Dantza Taldearen "Gelajauziak" ikuskizuna eskainiko da, Jon Mayaren zuzendaritzapean.


Gizarte mugimenduak hizpide izango dituen Jakin Jardunaldian matrikulatzeko epea zabalik

Ohi baino lehenago, ekainaren 22an eta 23an antolatu duten Jakin Jardunaldian matrikulatzeko epea zabaldu dute gaur.

"Gizarte mugimenduak: erronka berriei elkargune berriak". Hortxe UEUk, Jakin Fundazioak eta Usurbilgo Udalak aurtengorako antolatu duten Jakin Jardunaldiaren izenburua eta gaia. Astelehen honetatik, maiatzaren 8tik zabalik izango da bertan matrikulatzeko epea.

Aurreko edizioetan uztailean egin den UEU-ren udako ikastaroen baitako ekimena aurreratu egin dute oraingoan, ekainaren 22an eta 23an izango da. Lerrootan dituzue antolakuntzak plazaratu berri dituen xehetasunak.

Jakin Jardunaldia

Izenburua: "Gizarte mugimenduak: erronka berriei elkargune berriak".

Jardunaldi egunak: ekainak 22 eta 23.

Ordua: ekainaren 22an 9:00-17:30 artean eta ekainaren 23an 9:30-13:30 artean.

Ordu kopurua: 15.

Matrikulazio epea: maiatzak 8-ekainak 15.

Antolatzaileak: UEU, Jakin Fundazioa, Usurbilgo Udala.

Aurkezpena: "Nola aldatu dira Euskal Herriko mugimendu sozialak azken hamarkadetan? Ze egoeratan daude gaur egun? Eta pandemiak, nola erasan die gizarte mugimenduei? Belaunaldi berrien segida, militantzia-ereduaren bilakaera, mobilizaziorako eta ekintzarako praktikak eraberritzea... auzi asko aipatzen dira gizarte mugimenduen gaur egungo egoeraz eta erronkez aritzerakoan. Testuinguru berri horretan, nola antolatzen dira mugimenduetako kideak? Nola sortzen dira mugimendu berriak? Lehengo eta oraingo borrokak, betikoak eta berriak, nola josten dira? Ze elkargunetan, aliantzarako ze espaziotan, egiten dute bat mugimendu sozialek? Eta nolakoa da erakunde publikoekin duten harremana?2023ko Jakin jardunaldiak plaza eskaini nahi du elkarrekin pentsatzeko Euskal Herriko gizarte mugimenduek gaur egun non, nola, norekin eta zertarako egiten duten borroka".

Helburuak:

-Gaur egungo militantziari eta gizarte mugimenduei buruzko jakintza partekatzea.

-Euskal Herriko gizarte mugimenduen egoera eta erronkak ezagutzea.

-Erakunde publiko eta gizarte mugimenduen arteko harremanen inguruan hausnartzea.

-Mugimendu jakinetako kideak biltzea eta esperientziak elkarbanatzea.

Egitaraua:

Ekainak 22, osteguna

08:45 - 09:00 Harrera eta dokumentazio banaketa.

09:00 - 09:30 Ongietorria eta jardunaldiaren aurkezpena.

-Aitor Bengoetxea Alkorta, UEUko zuzendaria.

-Lorea Agirre Dorronsoro, Jakineko zuzendaria.

-Agurtzane Solaberrieta Mesa, Usurbilgo alkatea.

09:30 - 10:30 Hitzaldia: Gizarte mugimenduetatik komunitateak ehuntzen: premiazko bai, gatazkatsua ere bai.

-Marina Sagastizabal Yus (Soziologian doktorea, EHUko irakaslea).

-Ainara Santamaria Barinagarrementeria (Doktoregaia, Kazetaritzan lizentziatua).

10:30 - 11:00 Atsedenaldia.

11:00 - 13:00 Mahai-ingurua gizarte mugimenduko kideekin.

-Leo Bueriberi (EHko emakume migrante eta arrazializatuen sarea).

-Iraia de la Torre Landera (Hordago! ).

-Mugimendu feministako kide bat.

13:00 - 15:00 Bazkalordua.

15:00 - 15:45 Hitzaldia: Gizarte mugimenduen eraldaketak: paradigma berri bateruntz?

-Txomin Poveda (Soziologian doktorea).

15:45 - 17:30 Mahai-ingurua gizarte mugimenduko kideekin:

Joanes Igeregi Santamaria (Sukar Horia talde ekologista)

Ana Mezo Basaras (EHko pentsiodunen mugimendua)

Aitzol Gil de San Vicente Pla (Xuti Gazte!)

Ekainak 23, ostirala

09:30 - 11:00 Herri mugimenduen eta instituzioen harremanaz.

-Julen Mendoza Perez (Zuzenbidean lizentziatua, aholkularia).

-Andere Ormazabal Gaston (Politika Zientzietan doktorea, EHUko irakaslea).

-Naiara Goia Imaz (ArantzazuLab).

11:00 - 11:30 Atsedenaldia.

11:30 - 12:15 Mahai-ingurua, eztabaida tartea.

-Julen Mendoza Perez (Zuzenbidean lizentziatua, aholkularia)

-Andere Ormazabal Gaston (Politika Zientzietan doktorea, EHUko irakaslea)

-Naiara Goia Imaz (ArantzazuLab)

12:30 - 13:30 Kultur ekitaldia.

Informazio gehiago ueu.eus atarian.


Lore Gazteak taldeko beteranoen emanaldia, iruditan

Lore Gazteak taldeko beteranoek dantza emanaldia egin dute gaur Arrasateko Herriko Plazan. Hamar dantza egin dituzte.


Gutxienez 16 hildako izan dira zerga erreformaren aurkako protestetan, Kolonbian

Protesten antolatzaileen arabera, ordea, "27 homizidio" izan dira, 726 lagun atxilotu dituzte ausaz, sei sexu-indarkeria kasu izan dira, eta 12 gaztek galdu dute begia.

Azken 5 egunetan Kolonbiako zerga erreforma proiektuaren aurka izan diren protestetan gutxienez 16 lagun hil eta 700 zauritu dituzte, Herriaren Defendatzaileak jakitera eman duenez.

Erakundearen datuen arabera, "254 zibil eta 457 polizia zauritu" dira, baina beste iturri batzuen datuek ez dute bat egiten horiekin.

Protesta baketsuak asteazkenean hasi ziren herrialdeko hiri handienetan, baina tentsio soziala hazi egin da Calin, Ibaguen, Medellinen eta Bogotan, besteak beste.

Ivan Duquek, gainera, igandean iragarri zuen atzera botako zuela apirilaren 15ean Ogasun Ministerioak aurkeztutako proiektu polemikoa, eta Kongresuari eskatu zion premiaz onar dezala adostasuneko proiektu bat.

Polizia indarkeria

Protesten antolatzaileek prentsaurrekoa eman dute gaur, eta Martha Alonso Kolonbiako Hezkuntzako Langileen Federazioko (Fecode) bigarren presidenteordeak Herriaren Defendatzaileak baino heriotza kopuru handiagoaren berri eman du.

"Uneotan 1.089 polizia-indarkeria kasu ditugu, eta tartean indarkeriak zauritutako 124 pertsona daude", azaldu du.

Alfonsok gaineratu duenez, manifestazioetako balantzea hau da: "Ausaz egindako 726 atxiloketa, sei sexu indarkeria kasu, 27 homizidio, eta 12 gaztek begia galdu dute". Era berean, "giza eskubideen 45 defendatzaileri lan egiteko aukera mugatu" dietela jakinarazi du.

Temblores Gobernuz Kanpoko Erakundeak, berriz, jakinarazi du 21 pertsona hil dituztela, 92 indar publikoen indarkeria fisikoaren biktima izan direla, eta 672 pertsona ausaz atxilotu dituztela.

Erakundea ikertzen ari da ustez poliziak hildako 8 manifestariren kasuak, eta indar publikoen sexu indarkeriaren lau salaketa jaso dituzte.

Salaketa horien aurrean, Jorge Luis Vargas Poliziaren zuzendariak esan du 26 ikerketa jarri dituztela abian homizidioak eta eraso fisikoak argitzeko.

Hasierako zerga erreformarekin, oinarrizko zergak igo nahi zituzten, eta zerbitzu publikoetan % 19ko BEZa ezarri, beste gai polemiko batzuen artean.


BIDEOA: Azpeitiko helduen danborradaren laburpena

Ohikoa denez, helduen danborrada jentdetsuarekin hasi ziren aurten ere sansebastianak Azpeitian. Atzo gauean, San Sebastian bezperarekin, Alde Zaharreko kaleak bete zituzten danbor-jotzaileek eta ikusleek, jai giro ederrean. Bideo honetan ikusi eta entzun daitezke danborrada horren hainbat une.

https://youtu.be/FypYEXsWjY0


‘Kalapitxixen’ azken hegaldia

Gabeko kalapitxixak proiektuari bukaera emango dio Piztiak musika taldeak. Duela bi urte pasatxo izenburu bereko diskoa eman zuten argitara, baina sormenari ez zioten hegorik moztu, eta, paraleloki, beste diziplina batzuk landu zituzten abentura horrekin lotuta. Abestiak sortzen joan ahala Josu Aranberri taldekideak egin zituen margolanekin erakusketa ibiltaria antolatuko zuten, eta, aldi berean, bideoklip pare bat ere ekoitzi zituzten, betiere zuzeneko emanaldiak baztertu gabe. Orain, zirkulua ixte aldera, Gabeko kalapitxixak. Zelan ein zan film dokumentala aurkeztuko dute gaur gauean, 23:00etatik aurrera, Sanagustin kulturgunean, Azpeitian, eta, jarraian, kontzertua emango dute, diskoko abestietan oinarrituta batik bat. Ikus-entzunezkoak proiektuaren bilakaera jasotzen du, hasierako ideiatik zuzeneko aurkezpenera arte. «Sortze prozesua, entseguak, grabazioa eta zuzenekoa jotzen. Hurrenkera horretan dago egituratuta dokumentala. Dena dela, ez dira irudiak bakarrik ikusten, jendeak sentipenak eta irudipenak azaltzen ditu une horietan; besteak beste, soinu-teknikariak, Pettik, ezagunek eta familiako kideek. Nahiko xelebrea da, egia esan», adierazi du taldeko abeslari eta gitarra-jotzaile Txomin Uribek. Taldeak berak ekoitzi du dokumentala, Aranberriren gidaritzapean. Bideoak agerian uzten du Gabeko kalapitxixak proiektu osoa izateko jaio zela hasiera-hasieratik. Alde horretatik, talde berezia dela onartu du Uribek: «Hirugarren diskoa ideia soltez osatu genuen; ondoren, Zero disko-liburua atera genuen, Kirmen Uribe anaiarekin elkarlanean; hurrena, Euriaren zain izenekoa, irudiekin landuta. Orain arte, bi atal diziplina bakar batean jaso dugu, baina azken hau erabatekoa izan da». Film dokumentala ofizialki gaur aurkeztuko duten arren, aurretik erakusketa ibiltarietako batean ere emana dute; nolabait ere, gertukoen artean. «Ikusi dutenak gustura geratu dira emaitzarekin», azaldu du Uribek. Eta gaur gaueko emanaldian ere jendea sentipen berarekin geratzea espero du, baldin eta eguraldiaren eta hotzaren eraginez etxean geratzen ez bada. Argi bat itzaltzen denean, beste bat pizten da. Trantsizio horretan, proiektu berria izan daitekenarekin lanean jarri dira dagoeneko Piztiak. «Abesti asko eginak ditugu jada». Baina disko berria argitaratzeko datarik ez dute jarri oraindik. Izan ere, «grabatzeko eta ondoren kaleratzeko arazo handiena ekonomia da». Nolanahi ere, ez dute Gabeko kalapitxixak bezalako lan osorik egiteko asmorik. Proiektu berria nahiko «free (aske)» lantzen doazela dio Uribek. Hain zuzen ere, taldekide bakoitza bere aldetik ari da konposatzen: «Beharbada, datorrena disko normalagoa izango da, baina gurekin ezin daiteke inoiz jakin».척


Liderrik ez gatazka amaiarazteko

Netanyahu eta Abbas dira azken hamarkadetako buruzagi politiko garrantzitsuetako bi. Israelgo lehen ministroaren kontra geroz eta kritika gehiago pizten ari dira hilaren 7ko erasotik; PANeko burua aspaldidanik dago jopuntuan.


«Finalean edozer gertatu daiteke, eta izango dira akatsak ere... Urduri jartzen zaitu txapelketak»

Bihar jokatuko da Gipuzkoako Taldekako Bola Txapelketaren finala, Donostiako Altzako bolatokian; eta bertan izango dira Urumea bailarako bi talde: Ereñotzuko Ur Mia, eta Hernaniko Elur Txori. «Badaukagu irabazteko aukera dexente», nabarmendu dute Leandro Minerrek eta Migel Burugainek, finalaren atarian.

Luze jo du, urte eta erdi pasatxo, bolatokiek bere eroritako brilen hotsa berreskuratu duten arte. Baina gogotsu heldu diote berriro lehiari, Gipuzkoako Taldekako Txapelketaren eskutik, Urumea bailarako bolariek. Gogotsu, eta baita sasoiko ere: finalean ariko dira Ereñotzuko Ur Mia eta Hernaniko Elur Txori, bihar goizean, Donostiako Altza auzoko bolatokian.

Segura eta Zerain ariko dira, beraiekin batera, txapela janzteko lehian. Eta badute irabazteko aukerarik, «dezente gainera». Hala uste dute Ur Miako Leandro Minerrek eta Elur Txoriko Migel Burugainek. «Finalean edozer gerta daiteke. Batzuk besteak baino hobexeago aritzen dira, baina egun bakarrean, denak aritu daitezke ondo eta denek egin dezakete huts. Ezin da tirada aseguratzera joan, gainera; ahalik eta gehien botatzen saiatu behar da», azaldu du Minerrek. Eta horixe berretsi du Burugainek: «akatsak ere izango dira han! Finala izanda, konpromisoa daukazu, eta...».

Eta urduritasuna azaleratzen da horrelakoetan: «botatzera zoazenean, puntu batean askatu egin behar duzu bola, eta gertatzen da, askatzeko momentuan bola eustea! Urduritasuna hortxe dago. Oraindik ere urduri jartzen gara txapelketetan, hainbeste urteren ondoren. Baina futbolista profesionalei ere gertatzen zaie hori! Penaltia botatzerakoan, porterorik gabe denak sartuko dituzte; baina porteroa jartzearekin bakarrik, akaso zakurraren ipurtzulora botako dute!», dio Leandrok.

«Jendea jartzen zaizu begira, eta bestea aurrean papera eta boligrafoa hartuta apuntatzen...Asko eragiten du horrek», kontatu du Burugainek: «denetarik ikusi dugu. Batzuek konfiantzarekin botatzen eta lasai botatzen dute horrelakoetan ere, baina oso gutxi dira horiek».

Horren adibide aipatu du Javier Erdozia, Leandrok: «duela 40 urteko kontua da hori. Toka apustu batean 1.000 duro jokatu, eta lasai demonio botatzen zuen! Eta aldiz, txapelketa batean laugarren postua jokatzen, 100 pezeta gorabehera, eta fitxak eskuetatik erortzen zitzaizkiola jartzen zen urduri! Hori dauka konpetizioak».

Formatu berriko txapelketan, formatu zaharreko finala

Txapelketak izan duen nobedade nagusia izan da formatu aldaketa: multzo ezberdinetan banatuta aritu dira taldeak, eta bi talderen artekoak izan dira partidak. Eta partida bakoitzean, bolari guztiak elkarren kontra, norberaren taldearentzat puntuak pilatzeko, brila kopuru totala kontutan hartu gabe.

Finalean, ordea, formatu zaharrean ariko dira, gizonezkoen lau taldeak. Goizeko 08:00etan egingo dute zozketa, zehazteko zein ordenetan botako duten taldeek. 09:00ak arte izango dute bolatokia probatzeko aukera, eta orduan ekingo diote finalari, bi ordu inguruko lehian. Emakumezkoen bi taldeen artean, berriz, 11:30etan egingo dute ordenaren zozketa, eta 12:00etan hasiko dira botatzen, Billabona eta Zerain.

Leandro Miner, Iñaki Miner, Ibon Miner eta Joxe Mari Etxebeste izango ditu ordezkari Ur Miak; eta Fernando Gallego, Benito Loitegi, Patxi Loreak eta Fermin Zuloaga Elur Txorik. Migel Burugainek ez du tiraldirik egin txapelketan, min hartuta baitago: «baina suplentea behar izanez gero, neronek botako dut! Brila batzuk joko ditut oraindik, eta bota gabe ez gara geratuko behintzat!».

«Altzakoa bolatoki normala da, zuzen botatzekoa; baina horretan ere asmatu behar...»

Beti dauka zeresana, bolatokiak ere. Altzakoa «normala» dela diote Leandrok eta Migelek, bolatoki ona: «zuzen bota behar da han, baina horretan ere asmatu behar da!». Ereñotzun, adibidez, beherantza botatzen ohituta daude: «eta horrela ezin da bota Altzan». Kontatu dute, gainera, aspaldi ez direla aritu bertan: «bolatoki hura prestatzen aritzen dena, 96 urteko gizon bat da. Pattal xamar dago orain, eta ez dakigu nola izango duten bolatokia».

Migel Burugain: «Hernanikoak bi talde ginen, eta biak sartu gara finalean. Eta badaukagu irabazteko aukera, dexente gainera. Gutako batek irabazi dezala»

Edonola ere, bolatokira egokitu beharko dute, beti bezala: «nolako bolatokian ohituta zauden arabera, horrelakoetan daukazu erraztasun haundiagoa. Nahi gabe ere, zure bolatokian bezala botatzeko joera daukazu besteetan». Eta olak ere eragina dauka; bolatokiaren hasieran dagoen egurrezko tablak, bola bertara botatzeko: «bakoitzak konfiantza haundia dauka bere olarekin. Baina ola bakoitzak norabide bat ematen dio bolari. Batzuek behera botatzen dute, eta beste batzuek gora».

Eta bolatoki ezberdinetara egokitzea, ez da lan erraza izaten: «batzuk errazago jartzen dira horretara, ahalmen hori daukate. Bada bat, Xeferino, denetan moldatzen dena ondo. Baina horrek asko probatzen du aurretik. Hori joan izan da goizean goiz, eta tiraldia hasi baino lehenago probatzen aritu; eta goizean apuntatu beharrean, eguerdian berriro probatu, arratsalderako apuntatu, eta berak bota azkena!», kontatu du Leandrok.

«Marjen gehiago» izaten dute bolatoki batzuek, eta pixka bat gorago edo beherago botata ere, ondo joan daiteke bola: «baina beste batzuetan, juxtu puntu batera bota behar duzu, bestela pikutara joango zaizu! Lehengo bolariek oso ondo kontrolatzen zuten hori».

«Norberak irabaztea nahiago, baina bestela, hemengo talde batek irabazi dezala behintzat»

Ur Mia eta Elur Txori ziren bailarako talde bakarrak, eta biak sartu dira finalean. Eta pikea baino, elkarri babesteko joera daukate: «guk beti nahi dugu hemengo talde batek irabaztea. Norbera izatea nahiago, noski, baina bestela, irabazi dezala herriko talde batek». Badakite ondo jokatu beharko dutela horretarako: «bai guk, eta baita beste bi taldeek ere. Denok ezagutzen dugu elkar, eta edonork irabazi dezake». Zentzu horretan, Segura ikusten dute indartsu.

Leandro Miner: «Bolatokiak eragin haundia dauka. Nolakoan ohituta zauden arabera, erraztasun gehiago daukazu antzekoak diren horietan»

Txapelketan atzera begira, gustatu zaie formatu aldaketa, Minerri eta Burugaini: «batzuei polita iruditu zaie, eta beste batzuei aspergarria... Batzuk lege zaharrekoak dira, eta kosta egiten da aldaketak onartzen... Baina zerbait egin behar dugu, gazteak erakartzeko. Bestela, bukatzera dijoa bola, gu zahartzen ari gara eta. Federazioak bilatu du bolatokiei erabilera gehiago ematea. Izan ere, horrela bolatoki ezberdinetan jokatzen dira partidak. Eta saltsa ematen dio horrek. Orain arte, goiz eta arratsalde izaten ziren tiraldiak, eta askotan gertatzen zen, bakarkakoan, lehenengo geratu denak ez ikustea bigarrena botatzen. Pixka bat hotza izaten zen hori».

Biharkoak gutxi izango du hotzetik, final batek beti berotzen baitu giroa. Guztiek nahi dute jantzi, etenaldi luzearen ondoren jokoan den aurreneko txapela. Lehiak sortutako urduritasuna nork hobeto kontrolatuko, hortxe dago koxka...


Zabalik dago Durangoko irisgarritasun planari ekarpenak egiteko aukera

Durangoko Udalak galdetegi bat kaleratu du herritarrek Irisgarritasun plan berrirako ekarpenak egin ditzaten.

Durangoko Udalak herritarren iritziak jaso gura ditu, horiekin guztiekin irisgarritasun plana lantzeko. Etorkizunean egingo diren proiektu urbanistikoetan islatuta gelditu daitezen gura du. "Beharrezkoa egiten zaigu durangarrek beraien iritziak helaraztea, haiek baitra egunerokotasunean oztopo edota traba arkitektonikoak pairatzen dituztenak. Zenbat eta iritzi gehiago jaso, Irisgarritasun Plan osatuago bat landuko dugu", aipatu dute Aritz Bravo eta Neskutz Rodríguez zinegotziek.

Galdetegia www.partehartu.durango.eus helbidean dago eskuragarri.


TOKIKOM Sarien banaketa ekitaldia, iruditan

Aurreko ostiralean egin zuten TOKIKOM Sariak banatzeko ekitaldia, Arantzazuko Santutegian. Berezia izan da aurtengoa, 10garren urteurrena bete berri baitu TOKIKOMek.


Datozen egitasmoak

Urriaren 17a, osteguna

Zarautzen 18:30ean Lege Zaharren Enparantzan elkarretaratzea egingo dute Epaiketa politikorik ez lelopean. Urriaren 18a, ostirala

Azkoitian 19:00etan Elkargunean Zakela libre ekimena aurkeztuko dute Epaiketa politikorik ez lelopean.. Urriaren 26a, larunbata

Manifestazio nazionala egingo dute Bilbon, Epaiketa politikorik ez. Konponbidearen alde eskubide guztiak lelopean. Azaroaren 16a, larunbata

Zarautzen Libre Eguna ospatuko dute.


Intxaurtxuetako arrapala "abendu erdirako" amaituko duten aurreikuspenarekin

Intxaurtxuetako plazatik Intxaurtxueta kaleko 20. atarterainoko eskaileretan irisgarritasuna hobetzeko lanak hasi zituzten urriaren hasieran, eta, aurreikuspenen arabera, abendu erdi alderako amaituta izango da obra. Altuna y Uria enpresakoak ari dira lanak gauzatzen, eta, bertan ari diren langileen arabera, zig-zag estiloan egindako arrapala gaur beteko dute zementuz.


Zabalik da emakumeak ahalduntzeko ikastaroetarako izen-ematea

Guztira, emakumeei zuzendutako bost ikastaro prestatu ditu irailetik abendura bitartean: arteterapia, Batukada Feminista, Erditu Ondorengo Ikastaroa, Hitz Ahalduntzen eta Berdintasuna Trikotatzen. Irailaren 23ra artean inskribatu daiteke.

Azkoitiko Udaleko Berdintasun Sailak emakumeak ahalduntzeko ikastaroak prestatu ditu beste urte batez udazkenerako. Irailetik abendura bitartean, arteterapia, Batukada Femisnita, Erditu Ondorengo Ikastaroa, Hitz Ahalduntzen eta Berdintasuna Trikotatzen saioak eskainiko dituzte, eta interesa dutenek zabalik dute izen-ematea, hilaren 23ra artean.

Joan zen urteko eskaintza "antzekoa" prestatu du udalak aurtengorako, erakundearen arabera, "oso erantzun ona" jaso zutelako aurrekoek. Dena den, izango da berrikuntzarik; izan ere, Batukada Feministaren saioak Azkoitian zein Azpeitian eskainiko dituzte aurreneko aldiz. Hain zuzen ere, astelehenetan izango dira saioak, 18:00etatik 20:00etara artean, Xabier Munibe Ikastolan eta Azpeitiko Emakumeen Txokoan, txandaka.

Arteterapia, berriz, asteazkenetan egingo dute, 18:00etatik 20:00etara, Kultur Etxean; Erditu Ondorengo Ikastaroaren saioak, berriz, astelehenetan izango dira, 18:30etik 20:00etara artean, Elkargunean; Hitz Ahalduntzen, bere aldetik, asteazkenetan eta ostegunetan egingo dute, 15:00etatik 17:00etara, Elkargunean; azkenik, puntua oinarri duen Berdintasuna Trikotatzen ikastaroa astearteetan eta ostiraletan egingo dute, 15:15etik 16:45era artean. Saioetan parte hartzeko izena, berriz, berdintasuna@azkoitia.eus edo azkoitia@azkoitia.eus helbide elektronikoetara idatzita edo 943-54 20 14 edo 943-08 00 80 telefono zenbakietara deituta eman daiteke.

Mertxe Zubillaga Berdintasun zinegotziaren hitzetan, Emakumeak Ahalduntzeko Ikastaroak haien "topagune" dira beste ezeren gainetik: "Helburua ez da hainbeste ezagutza jakin bat eskuratzea, baizik eta emakumeok munduarekiko dugun ikuspegia partekatzea, elkarri ahalduntzen laguntzea, solasaldirako eta hausnarketarako tarte hartzea; finean, elkarrizketarako eta hazkunderako espazioak sortzea".


Iker Murua: "Ilusio handia dut Betisen aurka Errege Kopan jokatzeko"

Iker Murua (Azkoitia, 1990) Eivissan (Herrialde Katalanak) ari da bizitzen etxetik kanpoko lehen futbol esperientzia. Hain zuzen, Ibiza-Islas Pitiusas taldeko jokalaria da azkoitiarra, eta hark Betisen aurka Espainiako Errege Kopako final hamaseirenetako kanporaketa jokatuko du bihar, osteguna, irletako Can Misses zelaian. Murua "gogotsu" dago bere ibilbideko partidarik berezienetako bati aurre egiteko.

Ibiza-Islas Pitiusas taldeko jokalaria zara. Nola sortu zen han jokatzeko aukera?

Iaz, Getxoko [Bizkaia] Arenas taldearekin play-off partidak jokatu eta gero, Eivissara joateko aukera sortu zitzaidan, beste aukera batzuen artean. Proiektu berria eta kluba hazteko gogoa zutela erakutsi zidaten hasieratik, eta pentsatu nuen aukeretan onena hara joatea zela.

Etxetik kanpoko lehen futbol esperientzia ari zara bizitzen han. Zer moduz doa egonaldia?

Ondo ari naiz eramaten. Irla erabat aldatzen da udatik negura. Uda sasoian, turismo handia dago, eta neguan, ez. Alde horretatik askoz ere lasaiago ibiltzeko aukera dago orain. Udan, nahikoa kaos egoten da irlan; izan ere, jende asko etortzen da hona oporretan, eta mugimendu asko egoten da autoekin eta. Udan ordu erdian egiten diren bideak, bost minutuan egiten dira neguan. Aireportua ere kasik hutsik dago orain, mugimendurik gabe. Bestela, ondo dago bizitzeko Eivissa. Klima aldetik ona da, baita tenperatura aldetik ere, baina hezetasun dezente dago. Graduz ez da gehien nabaritzen hori, baina hotza sentitzen da hemen ere.

"Gustura nago Eivissan bizitzen ari naizen futbol esperientziarekin"

Hara joateko erabakia hartzea asko kostatu al zitzaizun?

Ez zen erabaki erraza izan. Beti etxe inguruan ibiltzera ohituta nengoen, eta hemen guztiz desberdina ari da izaten. Halere, betidanik izan dut urteren batean futbolean etxetik kanpo proba egiteko gogoa eta ilusioa. Lehen lana eta futbola, biak, uztartzen nituen, baina, aurten, lan aldetik ez nengoen horren lotuta. Hona etortzeko aukera eta baldintzak onak ziren, eta horregatik erabaki nuen Eivissara etortzea. Gustura nago hemen bizitzen ari naizen futbol esperientziarekin.

Liga txapelketan jaitsiera postuetan zaudete. Zer moduz doakizue denboraldia?

Iaz, igoerako play-off postuetatik kanpo gelditu zen kluba gutxigatik. Taldeak duen proiektuaren barruan, helburu nagusia da igoerako play-off postu horietan sartzea. Helburu horrekin ekin genion denboraldiari, baina urtea ez genuen nahi bezain ondo hasi, eta gaur-gaurkoz jaitsiera postuetatik irtetea da asmoa. Behin hori lortuta, ikusi egin beharko dugu txapelketak noraino eramaten gaituen. Gainera, entrenatzaile aldaketa izan dugu orain dela gutxi; lehen partida galdu egin genuen harekin Zaragozan [Espainia], baina, gero, Eibar kaleratu genuen Espainiako Errege Kopan. Taldeak itxura ona eman zuen Eibarren aurka, eta ea garaipen horrek ligarako indarra ematen digun.

Errege Kopan, beraz, Eibar kaleratzeko gai izan zarete.

Iaz egindako lanaren ondorioz ari da taldea Espainiako Errege Kopa jokatzen. Lehen kanporaketan, Rayo Majadahonda taldeari irabazi genion. Hurrengo zozketan, %93ko aukera genuen Lehen Mailako talde baten aurka aritzeko, eta %7koa Bigarren Mailako baten aurka jokatzeko. Nahiz eta taldean ez zuen ilusio handirik piztu, Eibar egokitu zitzaigun. Dena den, neu azkoitiarra izanda ilusioa egin zidan haren aurka jokatzeak.

Betis izango duzue aurkari biharko kanporaketan. Sari handia izan da zuentzat, ezta?

Bartzelona, Real Madril, Valentzia eta Betis zeuden gure aukeren artean. Bartzelona eta Real Madrilen ostean, Valentzia baino nahiago nuen Betis. Iaz Espainiako Errege Kopa irabazi zuen taldea da Betis, eta gauzak ondo ari dira egiten. Jokalari guztiak oso maila handikoak dira, eta guretzat maila horretako jendearen aurka lehiatzea oso erakargarria da. Maila handiko taldea da Betis eta punta-puntako jokalariak ditu.

"Maila handiko taldea da Betis eta punta-puntako jokalariak ditu"

Zer ilusio sortu du zugan partidak?

Ilusio handia dut Betisen aurka Errege Kopan jokatzeko. Maila horretako jokalarien aurka jokatzeko aukerak oso gutxi izaten dira gure mailako jokalarien artean. Orain, aukera dugu, eta gogotsu gaude partida jokatzeko. Horrez gain, Eivissarentzat garrantzitsua da halako partida bat hartzea; izan ere, futbola hazten ari da irlan, eta horrelako partidek xarma sortzen dute taldea eta uhartea futbolarekin lotzeko garaian.

Orain arteko partida bereziena izango al da zuretzat Betisen aurkakoa?

Bai, baietz esan daiteke. Errege Kopan ez dut inoiz izan Lehen Mailako talderen baten aurka jokatzeko aukerarik; mailarik altueneko taldea da, eta noski, ilusio berezia sortzen dit. Halako partidak ez dira askotan jokatzen. Sari bat bezala hartuta, nire asmoa da ahalik eta gehien gozatzea.

Aurpegi ezagunak izango dituzu aurrean. Ba al duzu inori kamiseta eskatzeko asmorik?

Eibarren aurka jokatu genuenean, Gustavo Blanco Leschuk aurrelariari eskatu nion kamiseta, kuadrillako batek lortzerik izango al nuen galdetu zidalako. Egia esan, ez dut buruan inori kamiseta eskatzea; norbait parean tokatzen bada hartuko dut. Oraingoz, gainera, inork ez dit inoren kamisetarik eskatu espresuki, baina eskatzen badidate, saiatuko naiz lortzen.


‘Ur-marka’ liburua aurkeztuko du gaur Rikardo Arregik Katakraken

Veneziari buruzko saiakera bat da, Joseph Brodskyk idatzia eta Arregi Diaz de Herediak euskaratua

Rikardo Arregi Diaz de Herediak Ur-marka liburua aurkeztuko du gaur, 19:30ean, Kale Nagusiko Katakrak liburu-dendan. Aurkeezpenean Angel Erro poeta burlatarra izanen du lagun. Veneziari buruzko saiakera bat da, Joseph Brodskyk idatzia, Arregi Diaz de Herediak berak itzulia, eta Katakrak argitaletxeak plazaratua.

«Egia da Veneziarekin zerikusia zuten liburu asko irakurriak nituela, baina Brodskyrena bestelakoa zen, oso bestelakoa; ez, noski, gida liburu bat, ez turistak bisitatzen ez dituzten leku bereziak bisitatzea gomendatzen duen horietakoa, ezta bidaia liburua ere. Zalantza egiten dut Venezia bera den liburu honen gai nagusia; Venezia aitzakiatzat harturik, Brodsky, denborari buruz eta urari buruz (sinonimoak berarentzat, azken buruan) hausnarketan aritzean, saiatzen da azaltzen nola denbora eta ura gauzatu diren Venezia deituriko leku batean, edo nola Venezian denbora bera ikusgai bilakatu den, begiratu ahal dugun fenomenoa”, azaldu du Arregi Diaz de Herediak.

«Poetak Veneziara egindako lehen bidaian, 1972an, idatzitako Laguna izeneko olerkian dagoeneko agertzen dira, garatu gabe, edo senaz iragarrita, ia hogei urte beranduago Ur-markak saiakera honetan jorratuko diren hainbat irudi eta intuizio. Gauza bera gertatzen da 1982ko Veneziar ahapaldiak poema parearekin. Batek irudipena izan dezake hiriak poetarengan utzitako lehen zirrara haiek baieztatu eta haietan sakontzeko saiakerak baino ez direla hurrengo bisita guztiak, bere buruari (edo bere irakurleei) guztiz argitu arte metafora bakoitzaren atzean zer ezkutatzen den”, dio Angel Erro poetak liburuaren hitzaurrean.


Garrido epaileak barkamena eskatu die epidemiologoei

Luis Angel Garrido epaileak aitortu egin du profesional hauen "formazioa eta egiten duten lan garrantzitsua".


Ander eta Mikel Aramendik eta Olatz Zabalak irabazi dute Agerrako 40. krosa

Larunbatean jokatu zuten Berako Agerra auzoko bestetan Luis Mari Apeztegiaren omenezko memorialaren 40. edizioa. 110 parte hartzaile izan ziren denera.

Iaz bezala, aurten ere Ander eta Mikel Aramendik, eta Olatz Zabalak irabazi zuten Agerrako krosa. Bi anaiak batera helmugaratu ziren 5,8 kilometroko ibilbidea (zirkuituari lau itzuli) 20 minutu eta 4 segundoan burutu ondoren. Hirugarren Xabier Sanchez izan zen eta laugarren Gwendal Larque beratarra. Larque izan zen auzoko lehen lasterkaria

Olatz Zabala izan zen emakumerik azkarrena, 23 minutu eta 44 segunduko denborarekin. Bigarren Jone Galan izan zen eta hirugarrena Ana Petrirena.

Maila absolutuko lasterketaz gain haurren lasterketak ere egin zituzten kategoria hauetan: benjaminaurrekoak, benjaminak, kimuak, haurrak eta juniorrak.

Mailaz maila, aurrebenjamimentan Arane Perez eta Adur Irazoki nagusitu ziren; benjaminetan Nahia Larrañaga eta Beñat Goñi; alebinetan Alazne Errandonea eta Ander Etxegarai; infantiletan Lide Lizeaga eta Gorka Alzuguren eta juniorretan Nahia Pikabea eta Ibai Lekuona.


«Euskararen aldekoa izango da apustua»

Larunbatean hilabete beteko da EITB Poskast plataforma martxan jarri zutenetik. Etxebestek azaldu du «bide guztiak» dituztela urratzeko, eta tresna egokia izan daitekeela euskaltegietarako eta haurrentzako.